text:
Skógarmotta funnin á seyði í Føroyum
Fyri fyrstu ferð nakrantíð er ein skógarmotta funnin á einum seyði. Tað er Bjarni Jacobsen, sum hevur funnið eina skógarmottu á einum lambi, sum hevur gingið í brattlendinum við Fámará í Suðuroy. Hetta er eisini fyrstu ferð at ein skógarmotta er funnin í haganum í Føroyum.
Av tí at skógarmotta aldrin fyrr er funnin á seyði eru fleiri serfrøðingar spurdir, og bæði Leivur Janus Hansen og skógarmottuserfrøðingurin, Jolyon Medlock, hava staðfest at talan er um eina skógarmottu, ixodes ricinus. Skógarmottan sat undir eyganum á einum lambi í Suðuroy. Hetta kann fáa stóra ávirkan á føroyskt seyðahald, sum í ringasta føri kann verða rakt av sjúkuni Anaplasma phagocytophilum, skrivar Jens-Kjeld Jensen á heimasíðu síni.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


c: text/html

text:
Grundreglur ÍSF um ferðaløg innan- og uttanlands
Grein 1
Ítróttafólk, ferðaleiðarar og venjarar skulu altíð vera til fyrimyndar í øllum atburði, vera fráhaldandi, fólkalig og siðilig í framferð á leikvøllum og aðrastaðni.
Grein 2
Hægsta myndugleika, meðan ferðin varir, hava ferðaleiðararnir. Ferðaleiðarin skal føra dagbók um ferðina og geva avvarðandi frágreiðing í seinasta lagi 15 dagar eftir heimkomu.
Ítróttarfólk og onnur í ferðalagnum skulu eisini akta venjararnar og onnur, sum ferðaleiðarin gevur myndugleika.
Grein 3
Ferðaleiðarar skulu hava vakið eyga við atburði hjá øllum í ferðalagnum og tala at, um nakað er at finnast at atburði teirra. Teir hava myndugleika at reka ítróttarfólk frá kappingum ella sýningum, og eisini at senda tey heim, um ein ferðaleiðari metir, at talan er um veruligt brot. Er tað so, eftir hvat ferðaleiðarin metir, kann hann vísa tí seka til avvarðandi dómstól og fáa úrskurð gjørdan.
Grein 4
Tey, sum taka lut í kappingum, kunna, tá ið tey koma heimaftur, kæra framferð ferðaleiðarans til avvarðandi dómstól, um tey meta, hann hevur borið seg skeivt at.
Grein 5
Valdið skal vera óskert hjá tí myndugleika, sum stendur fyri ferðini, og øðrum, sum sambært Dóms- og revsiavgerðum ÍSF hava rætt at fremja revsiavgerðir, eftir at ferðalagið er heimkomið, hóast ferðaleiðarin ikki hevur nýtt tann myndugleika, hann eigur sambært 3. grein.
Samtykt av stjórn ÍSF 20. februar 1982.

robotstxt: allowed

filter: keep


text:
Røða á vinnudegnum 2018
Góðu vinnulívsfólk
Fyrst av øllum vil eg nýta høvi at takka Arbeiðsgevarafelagnum og Vinnuhúsinum fyri at sýna mær tann heiður at seta Vinnudagin 2018.
Eg fari at byrja mína røðu við einum einføldum spurningi.
Hví reka vinnupolitkk?
Í mínum hugaheim snýr tað seg um at skapa karmar fyri, at vinnan kann fáa rúmd at virka og vaksa. Landið skal skapa ein gróðrarbotn, har kapping og vinnuligur framburður kunnu festa røtur.
Í Føroyum er tað serliga viðkomandi at reka vinnupolitikk, tí at landið hevur søguliga verið tann stóri aktørurin í føroyskari vinnu. Landið hevur átt tungar vinnufyritøkur, veitt studning, veðhildið og ávirkað avgerðir – snøgt sagt blandað seg upp í vinnuna alt ov nógv.
Vit eru so líðandi farin burtur frá hesum. Studningurin og veðhaldini eru burtur. Marknaðir liberaliseraðir. Nakrar av gomlu monopolfyritøkunum eru privatiseraðar.
Vit hava seinastu trý árini roynt at sett ferðina á hesi tilgongd upp. Lív er selt. Privatiseringin av Posta liggur í løgtinginum. Føroya Tele seldi Formula og Vikmar fyri at fokusera upp á kjarnuuppgávurnar og lata vinnuna um restina. Fiskaaling hevur latið vinnuna yvirtaka rognaframleiðsluna.
Vit hava latið upp fyri kapping á flogrutuni. Vit hava latið føroysku firðirnar upp fyri nýggjum alivirksemi. Vit hava latið upp fyri, at smáframleiðsla av matvørum kann seljast til føroyska marknaðin. Vit avtaka innflutningsmonopolið hjá Rúsuni, so matstovur og fyritøkur sjálvar kunnu flyta inn vín.
---
Men enn er langt eftir á mál. Liberalisering er ein áhaldandi tilgongd. Eg komi í næstum at leggja ein eigarapolitikk fyri landið fram í Løgtingum. Í tí sambandi mugu vit tora at seta nakrar grundleggjandi og viðhvørt djarvar spurningar.
Er tað veruliga neyðugt, at landið eigur 1/3 í einum banka.
Fjarskiftisnetið er eitt natúrligt monopol, partur av undirstøðukervinum, og hóskar seg tí illa til privatisering. Men hví skal landið eiga telebúðir? Vit fara at loysa net og tænastur stigvíst frá hvørjum øðrum, og soleiðis skapa ein frælsan marknað. Og hví ikki arbeiða fram móti eini sølu av FT Samskifti?
Eg veit, at onkur kann seta spurningin: Hví skal landið so eiga eitt flogfelag? Og hví skal tað flogfelagið byggja hotel? Tað upplagda svarið er, at landið skal ikki eiga eitt flogfelag. Hví skulu vit eisini tað? Vóru vit á einum marknaði við veruligari kapping, so hevði tað als ikki givið meining. Men vit kenna øll søguna um royndina at privatisera Atlantic. Tað var alt annað enn væleydnað og ásannaðu at tað einasta sum er verri enn eitt alment monopol, er eitt privat monopol.
Men nú hava vit so fingið ein spíra av kapping, sum hevur gjørt stóran mun. Um gongdin heldur fram, og kapping gerst grundstøði í flogferðsluni – kunnu vit aftur farið at hugsað um at privatisera Atlantic Airways.
Uppgávuna hjá landinum sum eigari av partafeløgum er at tryggja eitt undirstøðukervi í heimsflokki – til bæði vinnu og húsarhald. Tað verði seg undirsjóvartunlar, fiburkaðalar, el-net, eina loftbrúgv ella kanska hitt fyrsta 5G netið í heiminum. Restini hevur vinnan bestu fortreytir fyri at taka sær av.
---
Oftari enn vit geva okkum far um, hava tað almenna og tað privata samanfallandi áhugamál. Til dømis í ferðavinnuhøpi.
Samstarvið millum vinnu og tað almenna er fortreytin fyri tí úrsliti, vit nú síggja: at ferðavinnan stendur í best blóma.
Tað arbeiða 6-700 fólk í vinnuni, og umsetningurin fer skjótt at tátta í milliardina. Vit hava fingið nýggj gistingarhús og fleiri eru á veg. Matstovur og veitingarstøð hava úr at gera.
Næsta ár halda vit fram at menna Føroyar sum ferðamál. Nú Visit Faroe Islands hevur rokkið sínum fyrsta máli at seta Føroyar á heimskortið sum ferðamál, verður arbeitt saman við aktørunum í vinnuni og kommunum at samskipa ferðavinnuna, so hon verður burðardygg og samstundis kastar av sær. Grundtankin er, at í Føroyum eiga vit at leggja dent á dygdarferðir og ikki so nógv á mongdina av ferðafólkum.
---
Eg byrjaði við at spyrja: Hví reka vinnupolitikk?
Í mínum hugaheimi má vinnupolitikkur fevna um meira enn, hvussu vit skipa okkum internt. Tí úteftir eiga vit at vera ein og sami frontur.
Við stórum dugnasemi, framskygni og ídni er útflutningurin næstan tvífaldaður seinastu tíggju árini. Vinnan hevur funnið nýggjar marknaðir um allan heim.
Vit mugu tí í felag – vinnan og politiska skipanin – royna at vinna okkum fríari ræsir í altjóða samhandli. Vit eru ein handilstjóð. Vit innflyta alt, sum vit brúka, og vit útflyta alt, sum vit framleiða. Fyri okkum er vinnupolitikkur tí eisini handilspolitikkur. Tað er grundin til, at vit seinastu árini hava brúkt ómetaliga nógva orku at vinnan Føroyum frama kring allan heimin.
Sum partur av tí arbeiðinum er tykkara søga – forteljingin um alt tað virksemi og vinnulív í Føroyum er eitt týðandi og sterkt amboð. Søgan um føroyskar vørur, framleiðslu, tænstur, loysnir, uppfinningar og arbeiðsmegi skapar áhuga og forstáilsi fyri okkum sum eitt framkomið og spennandi land fyri umheimin.
Tí leggja vit altíð dent á, at útlendskir gestir hitta føroyskt vinnulívsfólk, hoyra tykkara sjónarmið og síggja føroyska búskapin til arbeiðis.
Eisini hava fleiri fyritøkur verið við á vinnuframaferðum, sum vit hava skipað fyri. Millum annað í Íslandi, Turkalandi, Kina, Kaliningrad, Russlandi og Brússel.
Á summum av ferðunum – millum annað so seint sum fyri viku síðan – havi eg sjálvur haft ta fragd at verið við, og sæð áhugan fyri føroyskum vørum, tænstum og loysnum á altjóða marknaðinum.
Rembingar eru á altjóða politiska vígvøllinum í løtuni. Altjóða handil millum lond er hóttur av tollkríggi millum USA og Kina. Brexit leggur trýst á Europa. Vit fylgja væl við – og fyri okkum eru ábendingar um, at Brexit fyri okkum hevur við sær nýggjar møguleikar.
Vit merkja týðiliga ein vaksandi áhuga fyri Føroyum kring allan heim – bæði politiskan áhuga og handilsligan áhuga. Vit arbeiða tí miðvíst við at lofta tí áhuganum og umseta hann til ítøkiligt gagn fyri Føroyar.
Liberalur vinnupolitikkur heima eigur at verða fylgdur upp av liberalum handilspolitikki. Handilsliga samstarvið við londini í fjareystri tekur seg av álvara fram og hava vit tí avgjørt at seta á stovn eina sendistovu har næsta ár.
Vit merkja eisini eitt ávíst trýst, tí vit velja at handla frítt við allan heimin. Og tí vit gagnnýta okkara havtilfeingi til fulnar. Besta aftursvarið er, at vit eru virkin á altjóða vígvøllinum. At vit gera vart við okkara áhugamál og altíð geva okkum stundir at greiða frá okkara sjónarmiðum.
---
Eg má viðurkenna, at tað er hugaligt at standa her sum landsstýrismaður í dag. Vit hava í morgun lagt eina fíggjarlóg fram, har útreiðslurnar í einum hákonjunkturi – og ikki minst valári – bara hækka 2,6 prosent.
Góðu tíðirnar merkja, at vinnan hevur rúmd at virka og vaksa. Tykkara dagliga virksemi er við til at skapa tey virði, sum eru grundarlagið undir samfelagnum. Ábyrgdin er stór – men tað eru møguleikarnir sanniliga eisini.
Hjá okkum í politisku skipanini snýr tað seg um tryggja góðar karmar fyri vinnuna og leggja upp fyri, at vøksturin ikki er óendaligur – hóast at hetta viðhvørt tykist at verður álvarsliga undirmett.
Vit hoyra um fyritøkur í fleiri vinnum, sum stríðast við at fáa arbeiðsmegi. Sum ikki fáa virðisøkt vørur, og tí selja tær óvirkaðar av landinum. So leingi prísirnir eru methøgir, er skaðin avmarkaður, men í longdini kann hetta koma okkum aftur um brekku.
Føroyski arbeiðsmarknaðurin dugir annars merkiliga væl at laga seg til – og tá nýggju tunlarnir fara at koma, gerast møguleikarnir enn størri. Men beint nú er trýstið so stórt, at vit mugu umhugsa at lata hann upp fyri enn meira arbeiðsmegi uttanífrá. Tað er lættari sagt enn gjørt, tí vit hava kanska tann opnasta arbeiðsmarknaðin í Norðurevropa. Men spurningin mugu vit tora at seta.
---
Tað er einki einstakt svar uppá innleiðandi spurningin: hví skulu vit reka vinnupolitikk.
Men grundin til at eg reki vinnupolitikk við einum liberalum stavnhaldi er, at tað er fortreytin fyri einum mennandi og spennandi samfelagið, sum altíð megnar at flyta seg. Sum kann ganga á odda. Men tað krevur, at vit hugsa longri enn úr hondini í munnin.
Seinasta árið – gott og væl – er í miðal eitt íverksetarafelag stovnað um dagin í Føroyum. Øll tey nýggju feløgini verða neyvan til stórar vinnufyritøkur. Tað ber til – prógvar heimskenda uppfinningin DropBucket, sum eg gleði meg at hoyra meira um seinni í dag, er eitt dømi um eina stóra succes.
Alt byrjar við einum hugskoti og ein feril av ágrýtni. Stóri íverksetarahugurin millum ungar føroyingar ber boð um eitt samfelag í menning. Tað er eisini eitt greitt tekin um, at tit – tann etableraða vinnan – eru fyrimyndir. Nógvir spírar eru á veg – og at gróðrarbotnurin er góður.
Tá tað gongst vinnuni væl, gongst samfelagnum væl. Ein sunn og sterk vinna lyftir stórar samfelagsligar og sosialar byrðar, sum koma okkum øllum til góðar.
---
Ein gamal grikki skal einaferð hava sagt, at tað besti teknið uppá ein samfelag í vøkstri, er tá gamlir menn planta trø, sum teir ongantíð sjálvir koma at sita í skugganum av. Tað er tað, eg royni at gera. Tað er tað, tit royna at gera.
Tað er góður vinnupolitikkur.
---
Eg vóni, at dagurin í dag fer at stimbra stórar tankar og eggja til at bróta upp úr nýggjum.Góðan vinnudag, øll somul, og takk fyri.


text:
Danjal av Rana 12.10.2018 (09:52)
Kolandi stormur í hvirlunum
Í kvøld og í nátt fer eitt djúpt lágtrýst í ein norðan millum Ísland og Føroyar og brúgvalagið haðani fer framvið Føroyum seinnapartin. Um vikuskiftið makar hann vindin og tað klárar í, tó okkurt æl. Í næstu viku koma nýggj brúgvaløg inn yvir Føroyar.
Veðrið í dag
Fyrrapartin verður stívt andøvsgul upp í hvassan vind av landsynningi, 10 til 15 m/s, skýggjað og regn, men út á dagin klárar í. Hitin millum 8 og 11 stig. Seinnapartin ella í kvøld øtlar hann vindin í skrið ella storm av suðri, seinni útsynningi, 18 til 23 m/s, við hørðum hvirlum upp í kolandi storm, 25 til 30 m/s. Mest skýggjað og ælaveður. Út á náttina makar hann vindin. Tað klárar í, tó okkurt æl. Hitin millum 8 og 11 stig.
Í morgin
Strúkur í vindi ella skrið av útsynningi, 13 til 18 m/s, sum út á dagin makar í gul til stívt andøvsgul, 5 til 10 m/s. Samdrigið og okkurt æl. Hitin millum 6 og 10 stig.
Sunnudagin
Gul til stívt andøvsgul av útsynningi, seinni av suðri, 5 til 10 m/s. Yvirhøvur turt og møguliga sólglottar, men út á kvøldið og náttina meiri skýggjað og ælaveður. Hitin alt samdøgrið millum 6 og 10 stig.
Mánadagin
Andøvsgul upp í ein strúk í vindi av suðri og útsynningi, 8 til 13 m/s, sum um náttina snarar í ein landsynning og eystan. Samdrigið og ælaveður. Hitin alt samdøgrið um 8 stig.
Týsdagin
Stívt andøvsgul upp í hvassan vind av landsynngini, 10 til 15 m/s, sum seinni lækkar í ein sunnan og makar í andøvsgul upp í ein strúk í vindi, 8 til 13 m/s. Skýggjað og samregn. Hitin um 10 stig. Um náttina gul til stívt andøvsgul av suðri og eystri, 5 til 10 m/s, samdrigið og ælaveður. Hitin um 7 stig.
Mikudagin
Gul til stívt andøvsgul av eystri, 5 til 10 m/s, sum lækkar í ein útnyrðing og øtlar í stívt andøvsgul upp í hvassan vind, 10 til 15 m/s. Samdrigið og ælaveður. Hitin um dagin um 10 stig, um náttina um 7 stig.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Støkk hevði móttøku í hæddini í gjár í samband við, at landsliðið, sum hevði luttikið á fimleikaoyggjaleikunum, var komið heim aftur við so frálíkum úrslitunum.
Jastrid Weihe formaður nýtti fyrst høvið at takka teimum trimum Anitu S. Davidsen, Fríðhild R. Norðgerð og Kristina Toftegaard fyri teirra eldhuga í virkseminum hjá Støkk øll hesi árini.
Síðani greiddi Ruth Davidsen frá kappingunum á Jersey - úrslitunum og teirra upplivingum har.
At enda handaðu umboðini fyri Runavíkar Kommunu, Kári E. Jacobsen, mentanarnevndarformaður, og Sølvi Reinert Hansen, mentanarleiðari, blómutyssi. Teir takkaðu somuleiðis fimleikarunum og Støkk fyri tað stóra arbeiði, sum tey gera í økinum. Eisini fingu tær tríggjar, Anita, Fríðhild og Kristina, rós fyri at umboða økið so væl í altjóða kapping. Runavíkar Kommuna sær fram til at bøta munandi um karmarnar hjá Støkk við nýggju fimleikarhøllini, ið eftir ætlan verður bygd komandi ár.


text:
Jóla- og nýggjársheilsan frá TB
TB | 22/12/17
Nevndin í TB vil hervið takkað øllum, ið hava stuðlað felagnum í 2017.
TB er saman við hinum oyggjafeløgunum í holt við at fyrireikað kappingarárið 2018. Í 2018 fer felagið sum nakað nýtt at luttaka við einum U21 liðið.
Undir leiðslu av Jón Paula Olsen hava leikarir vetrarvant og 7. januar verður lagt til brots við nýggja venjaranum Glenn Ståhle.
Eitt sum er umráðandi fyri felagið er, at fleiri vilja bjóða seg framm til nevndarabeiðið. Um onkur hevur áhugað so er bara at siga til.
Ungdómsdeildin vil eisini fegin hava fleiri fólk at hjálpa til við at venja okkara ungu leikarum. Eisini vilja vit heita á limir, sum hava áhuga í at royna seg sum dómara um at siga frá. Tað verður eitt dómaraskeið her suðuri í vár og vóna vit at fleiri melda til.
Við vón um eitt gott kappingarár 2018 vilja vi hervið ynskja øllum eini góð jól og eitt gott nýggjár.


text:
Tvey umfør í landskappingini í talvi fyri lið vórðu avgreidd í Sandavági leygardagin. Oddaliðið hjá Havnar Telvingarfelag otaði seg eitt stig aftrat frá harðastu kappingarneytunum úr Sandavágs Talvfelag. Munurin er kortini einans tvey stig millum liðini.
Vágamenn vóru ikki fullmannaðir á heimavølli hetta vikuskiftið. Hvørki Høgni Egilstoft Nielsen ella Silas Eyðsteinsson vóru við. Báðir spæla fótbólt í 07 Vestur í Betri-deildini, og hetta vikuskiftið var liðið á venjingarlegu í Danmark. Í staðin loystu Bernhard Augustinussen og Jónfinn Thomsen av.
FM-manningin hjá Havnini vann báðar dystirnar leygardagin. Móti øðrum liði hjá sama felag vann fyrsta lið 4-0, og um kvøldið vunnu havnarmenn 3-1 á kollfirðingum. Olaf Berg søplaði sær góða støðu burtur og tapti fyri Kára Petersen. Á 1. borði vann Helgi Dam Ziska á Hans Kristiani Simonsen, sum fyrr um dagin hevði vunnið á Ólavi Simonsen í dystinum móti Klaksvík. Oddaliðið hevði ikki somu manning í báðum dystum. Um morgunin telvaðu Olaf Berg, Martin Poulsen, Sjúrður Thorsteinsson og Herluf Hansen, og um kvøldið Helgi Dam Ziska, Olaf Berg, Martin Poulsen og Carl Eli Samuelsen.
Sandavágsmenn vunnu eisini báðar dystirnar; fyrst 3½-½ móti Gøtu, og síðani 2½-1½ á øðrum liði hjá Havnini. Úrslitini í 1. deild vóru hesi:
6. umfar:
Sandavágur – Gøta 3½-½
Kollafjørður – Klaksvík 1-3
Havnin 2 – Havnin 1 0-4
7.umfar:
Havnin 2 – Sandavágur 1½-2½
Havnin 1 – Kollafjørður 3-1
Klaksvík – Gøta 3½-½
Støðan í 1. deild eftir sætta og sjeynda umfar leygardagin:
1. Havnin 22½
2. Sandavágur 20½
3. Klaksvík 18
4. Havnin 2 11
5. Kollafjørður 7½
6. Gøta 4½
Í 2. deild er hørð kapping um uppflyting. Klaksvíkingar eru á odda, men stutt er millum fremstu liðini. Klaksvík hevur 17½ stig, vestmenningar, sum høvdu John Rødgård á liðnum hetta vikuskiftið, hava 17 stig, og Sandavágur hevur 16 stig.
Í 3. deild stendur kappingin millum Streymur og Toftir – tvey feløg, sum bæði hava vunnið hvør sítt FM-heiti í 1. deild. Sundalagsmenn hava 17 stig og toftamenn 15.
Dystirnir í áttanda umfari verða nú sunnudagin. Kappingin endar 17. mars, tá tíggjunda og seinasta umfar er.
FM í Finsen
Árliga føroyameistarakappingin í talvi fyri einstaklingar verður í ár í Havn. Telvað verður í Finsen – nýumbygdu gomlu kommunuskúlaauluni. Kappingin er sum vant um páskirnar, men hesaferð verða umførini í alt sjey, og ikki níggju, sum vanligt hevur verið. Tað ber eisini í sær, at átta telvarar vera í meistaraflokkinum.
Telvað verður dag um dag frá leygardegi 24. mars til og við Langa fríggjadag, tá kappingin endar. Endamálið við at stytta kappingina er at vita, um fleiri telvarar halda seg framat. Tað er einki dulsmál, at luttøkan í árligu FM-kappingini hevur verið í minna lagi tey seinnu árini.
Havnar Telvingarfelag vónar, at fleiri av bestu telvarunum vera at síggja í FM-kappingini í stásiligu hølunum í Finsen um páskirnar. Greitt er, at stórmeistarin Helgi Dam Ziska verður við, og ætlar at endurvinna FM-heitið, sum hann vann í fjør.
Havnar Telvingarfelag og Talvsamband Føroya hava júst sett eitt tíðindaskriv saman um FM-stevnuna 2018


text:
Sum kunnugt varð semja um nýggjar tvey ára sáttmálar við tey fimm arbeiðarafeløgini undirskrivað beint fyri midnátt fríggjakvøldið 6. mai.
Føroya Arbeiðsgevarafelag bjóðar tí limum sínum til heimleiðisfund har greitt verður frá semjuni.
Heimleiðisfundurin verður í Vinnuhúsinum á Óðinshædd mikudagin 11. mai kl. 15.00.
Allir limir í Føroya Arbeiðsgevarafelag, Føroya Handverksmeistarafelag, Føroya Prentsmiðjufelag, Reiðarafelagnum fyri Farmaskip og Arbeiðsgevarafelagnum hjá Fíggjarstovnum í Føroyum eru vælkomnir.


text:
Ingi Samuelsen
02.01.2018 - 09:55
Tíðindi > Uttanlands > Annað
Yvir 300 kendar kvinnur í undirhaldsvinnuni í USA eru farnar saman um eina ætlan móti seksuellum ágangi.
Í forargilsi yvir royndir um at gera órætt rættan aftur, hava 300 kvinnuligir Hollywood sjónleikarar, umboðskvinnur, framleiðarar og stjórar tikið stig til nýggja átakið, sum tær kalla ’Time’s Up’ (tíðin er farin, -red.).
Endamálið við ’Time’s Up’-herferðini er at stríðast móti kynsligum ágangi í undirhaldsvinnuni og á arbeiðsplássum kring landið. Tað skriva kvinnurnar í einum opnum brævi, sum í gjár varð kunngjørt á heimasíðuni hjá rørsluni.
Tær 300 kvinnurnar ynskja at stovna ein grunn við 15 milliónum dollarum – 93 milliónum krónum. Pengarnir skulu brúkast til at stuðla kvinnum í arbeiðarastættini, ið uppliva kynsligan ágang, harðskap ella misnýtslu á arbeiðsplássum teirra, men sum ikki sjálvar hava ráð til ein advokat.
13 milliónir dollarar – um 81 milliónir krónur – eru longu komnar inn í gávum.
Millum kendu kvinnurnar handan átakið finna vit sjónleikarar sum Cate Blanchett, Natalie Portman, Meryl Streep, Emma Stone, Reese Witherspoon, America Ferrera og Eva Longaria.
’Time’s Up’ hevur ongan leiðara, men er skipað í fleiri arbeiðsbólkar.
Ein av bólkunum arbeiðir til dømis við at skipa eina umboðsnevnd, ið skal støðga kynsligum ágangi í undirhaldsvinnuni Ein annar bólkur arbeiðir við at skapa størri javnstøðu í leiðsluni í undirhaldsvinnuni. Og ein triði bólkur arbeiðir við, at minnilutar, eitt nú á seksuella økinum, verða hoyrdir.
’Time's Up' varð sett á stovn stutt eftir at #MeToo rørslan kyknaði sum úrslit av, at filmsleiðarin Harvey Weinstein varð avdúkaður fyri at hava framt kynsligan ágang í stórum vavi.


text:
Týsdagin 3. mai klokkan 15.00 vitjar Arnold Eyvindsson á bókasavninum við Løkin. Hann fer at hugleiða og minnast upplivingar m.a. frá sínum áhugaverda sjólívi.
Tiltakið á bókasavninum er partur av eini røð av hugnaligum og upplýsandi seinnapartstiltøkum, sum Dagtilhaldið í Runavíkar kommunu og Bókasavnið við Løkin samstarva um. Umframt hugleiðingar frá Arnoldi, so er prát og drekkamuður í hásæti. Eini tveir felagssangir verða eisini sungnir. Tiltakið er ókeypis og øll eru hjartaliga vælkomin.
Arnold Eyvindsson er føddur í 1947 og uppvaksin í Hvalba. Sum 15 ára gamal fór hann til sjós. Tá gekk leiðin heilt til New Foundland. Seinni tók hann prógv sum skipsførari á sjómansskúlanum og fór út í heimin at sigla. Ein av mongu upplivingunum hjá Arnoldi er frá tá hann hitti Gadaffi, leiðaran í Libya. Einaferð bjargaði hann eisini 25 finnlendingum úr vanda undir krígnum millum Ísrael og Egyptaland. Í Føroyum er Arnhold eisini kendur sum trúfastur ferðaleiðari, tá útlendsk ferðafólk vitja landið. Herfyri hoyrdu vit Tórða Mikkelsen í Kringvarpinum gera samrøðu við Arnold í sendingini Við Tórði á sjómannatúri í Íslandi. Arnold er skemtiligur og dugir sera væl at greiða frá.
Hetta er fjórða ferðin at slíkt tiltak er á skránni hjá bókasavninum henda veturin. Uppmøtingin má sigast at hava verið sera góð, tá talið hevur ligið um 40 til 50 fólk hvørja ferð.
Les meira um bókasavnið og tiltøk á www.lokin.fo


text:
Sverri Egholm
15.05.2018 - 15:39
Leygarkvøldið føroyska tíð komu teir fýra Jákup Jacobsen, Niclas Olsen, Jógvan Clementsen og nýsælandski Issac Giesen til Kuba eftir at hava róð um Atlantshavið.
Omanfyri er fyrsta myndin av teimum, tá teir vóru komnir í land.
Teir fóru úr Portugal tann 10. februar, og komu til Las Palmas í Gran Canaria 23. mars, har teir máttu steðga á vegna veður. Av tí sama fóru tveir mans av bátinum, og tí hava teir bara verið fýra á túrinum um stóra Atlantshavið og til Kuba.
Innan tíggju dagar ætla teir sær víðari, og kósin verður sett móti Key West í Florida, har túrurin endar. Tað fer at taka einar tveir dagar at rógva til Amerika.
Endamálið við túrinum er at varpa ljós á vatntrot í Afrika.
Mynd: Row for Water
Mynd: Row for Water


text:
- Tíðindi, mentan og ítróttur
Kringvarpið vísir HM-dystir
Hesar komandi fýra vikurnar, sum dystirnir í HM-kappingini verða spældir, fara sjónvarspstøðir um allan heim at senda nógvar tímar av fótbólti.
Eisini Kringvarpið fer at vísa dystirnar úr Russlandi. Tað sigur Barbara Samuelsen, programmleiðari í Kringvarpinum.
- Ja, Kringvarpið hevur møguleika, sum ein av teimum fáu rásunum í heiminum, at senda allar dystirnar í HM-kappingini, sigur hon.
Hetta kemst av, at Kringvarpið hevur avtalur við bæði Danmarks Radio og TV 2, og hetta gevur møguleika fyri at velja og vraka millum dystir.
Á hvørjum ári skulu avtalur gerast á nýggjum millum sjónvarpsrásirnar, og tí er tað eisini altíð ivasamt um rættindini hjá Kringvarpinum. Avtalurnar innibera eisini sokallað geografisk rættindi.
Fyri stuttum komu so avtalur í lag við bæði Danmarks Radio og TV 2, og avtalurnar innibera eisini tað geografiska økið, sum er Føroyar. Tískil kann Kringvarpið samsenda allar dystir, sum Danmarks Radio og TV 2 vísa, sigur Barbara Samuelsen.
Tað er tó eitt putlispæl at fáa allar dystirnar inn í sjónvarpsskránna, sum í forvegin hevur nógv at senda.
- Viðhvørt rakar tað bæði inn í Dagur & Viku, barnasjónvarp, kappróðrar og guðstænastur, og tá má man so hyggja at hvørjum einstøkum føri og meta um, hvussu spennandi fótbóltsdystirnir eru, sigur hon.
Hetta hevur við sær, at summir dystir verða sendir forskotnir, og aðrar ferðir vísir Kringvarpið møguliga bara seinna hálvleik.
Sambært Barbaru er tað tó dystirnir hjá teimum norðurlendsku londunum, ið eru mest áhugaverdir at vísa.
Fyrsti dysturin á skránni í hesari HM-kappingini er dysturin millum Russland og Saudi Arabia. Hann verður hósdagin 14. juni klokkan 16.
Kringvarpið vísir dystin í sjónvarpinum og á heimasíðuni.
Sí eisini


text:
Við Type-setter kunnu nógvar hentar funkur (plugins) innleggjast, sum gera síðuna meiri interaktiva.
Rættið innihald, tekstir, myndir, video á sera einfaldan hátt - tit verða ovfarin av, hvussu einkul hendan skipanin er at umsita.
(Rættið hetta innihaldið við at klikkja á "Rætta", so einfalt er tað!)
Tá tit hava tikið støðu til at bíleggja eina heimasíðu frá HH-Support, vilja vit her greiða nærri frá um prísirnar.
Bíleggið vinarliga við at senda boð gjøgnum "Bíleggingarseðil" niðanfyri.
Tit eru eisini vælkomin at ringja til okkara á 51 50 91 og fáa eitt kunnandi prát
er á sera álítandi og skjótum donskum servarum
fyri einans 200-300 kr. árliga
Bíleggið eina heimasíðu, ella eitt kunnandi prát, ella ein fund við okkum um ynskir tykkara.
Hetta er ókeypis og óbindandi.
Her fara vit at skriva tekst, seta myndir inn og innseta eina YouTube video.
Eisini verður ein frágreiðing av amboðskassanum gjørd í næstum.
Soleiðis dagførir tú tekstir og myndir:
Soleiðis innsetir tú eina YouTube-video:
Sí eisini filmin frá frágreiðingini til vinstru


text:
Norskur frálandsreiðari finst hvassliga at Røkke
Fyrrverandi norski frálandsmiljarderurin, Åge Remøy, finst í samrøðu við Dagens Næringsliv hvassliga at Aker-stovnaranum, Kjell Inge Røkke. Frálandsreiðaríið hjá Remøy, Rem Offshore, varð á sumri 2016 yvirtikið av Kjell Inge Røkke. Ein tilgongd, ið fór fram uttanum Remøy sjálvan, sum royndi at útvega undirtøku frá bankum og kreditorum til eina bjargingarætlan. At enda brúkti Kjell Inge Røkke ognarlut sín í lánsbævalánunum í reiðarínum til at atkvøða ímóti uppskotinum, og ístaðin endaði Rem Offshore sum partur av norska frálandsrisanum Solstad Farstad, sum umfatar fýra reiðarí hjá Røkke og Fredriksen.
"Eg sat væl um sátt við Røkke. Eg hevði bæði keypt og selt fiskiskip til hansara. Vit kendu hvørannan væl. Kortini stakk Røkke meg í ryggin. Eg eri ovfarin av, at hann kundi finna upp á tað," sigur Åge Remøy í dag við Dagens Næringsliv, har hann harumframt svarar greitt ja til spurningin um, hvørt hann vónar, at alt miseydnast hjá Røkke.
Vísa øllum ákærum aftur
Sambært Remøy keypti Røkke lánsbrævalánini í Rem Offshore, eftir at ein avtala við bankar og kreditorar var fingin í lag. Og soleiðis ber ikki til at gera ímóti fólki, ein hevur havt gott samband við gjøgnum árini, heldur Remøy.
Bæði Lars Peder Solstad, stjóri í Solstad Farstad, og samskiftisstjórin í Aker, Atle Kigen, vísa øllum ákærunum hjá Åge Remøy aftur.
"Vit kenna ikki uppáhaldini og lýsingarnar hjá Åge Remøy aftur. Remøy hevur givið okkum og øðrum lánsbrævaeigarum munandi tap.Vit valdu at verja okkara áhugamál og hildu, at besta loysnin fyri at endurvinna virðini var at leggja Solstad og Rem Offshore saman. Tað fingu vit góðkenning til," sigur Atle Kigen við Dagens Næringsliv.
Í dag hevur Åge Remøy saman við einum íslendskum og einum svenskum íleggjara gjørt íløgur upp á eina hálva miljard norskar krónur í felagið Nord Vest, sum hevur keypt Forland Shipping og 60 pst. av Vestland Offshore.
Kelda: shippingwatch.dk


text:
Býráðið samtykt ferðavinnupolitikk
Á býráðsfundi 30. apríl varð ferðavinnupolitikkurin endaliga samtyktur.
Borgarafundir vórðu hildnir runt um í kommununi í vár og síðani hevur býráðið viðgjørt ferðavinnupolitikkin av nýggjum.
Málið hjá kommununi er, at skapa best møguligu fortreytir fyri, at borgarar og fyritøkur í hesum øki hava hug og dirvi til at bjóða seg fram í hesi skjótt vaksandi vinnu, so hon fer at kasta pening av sær til økið.
Samstundis ynskir kommunan, at skipan av hesi vinnu fær høga raðfesting komandi árini, soleiðis at hon gerst burðardygg og fer at samstarva væl við aðrar vinnur í økinum.


text:
Býráðið setti í juni Búgva Róin sum gartnara hjá Runavíkar kommunu.
Búgvi hevur arbeiðsroyndir úr Danmark og hevur harafturat arbeitt 17 ár sum sjálvstøðugur gartnari í egnum felag í Føroyum, sum m.a. hevur veitt ráðgeving til urtagarðs- og landslagstekningar og eisini lagt til rættis viðlíkahaldsætlanir til grøn økir o.t. Hann hevur gjørt arbeiði á nógvum fríøkjum fyri kommunur og stovnar kring alt landið, har hann m.a. hevur staðið fyri planting, flísaálegging og grótlaðing.
Í Runavíkar kommunu eru 15 bygdir, og býráðið hevur, við at seta Búgva Róin í gartnarastarvið, uppraðfest grønu økini í kommununi, sum umfata bæði fríøki og øki uttan um bygningar.
Runavíkar kommuna bjóðar Búgva vælkomnum í starvið.


text:
- Tíðindi, mentan og ítróttur
Tingfundur seinkaður
Minst 10 broytingarupopskot eru ávegis í tingið, og tað er orsøkin til, at tingfundurin, sum skuldi byrja klokkan 10, ikki er byrjaður enn.
Fiskivinnunýskipanin skal til 3. viðgerð í dag, og fyrr í morgun ljóðaði, at Kristin Michelsen fór at leggja eitt broytingaruppskot fram saman við andstøðuni um at taka tey 3 prosentini burtur, sum landsstýrið skal kunna taka inn til uppboðssølu ella annað.
Kristin Michelsen, Jenis av Rana, Kaj Leo Holm Johannesen og Jógvan Skorheim høvdu skrivað undir, men samgongan gjørdi av sjálv at taka tey 3 prosentini av saman við Kristini Michelsen í sínum egna broytingaruppskoti.
Sum skilst fær samgongan undantak, so hon kann leggja uppskotið hjá Sonju Jógvansdóttir fram um skattafrádrátt til fakfelagsgjald fyri tingið, soleiðis at tað verður samtykt, áðrenn tingið fer í jólaferiu.
Hetta var ein avtala, sum samgongan gjørdi við Sonju Jógvansdóttir, afturfyri at hon atkvøður fyri fiskivinnunýskipanini, men uppskotið fall í gjár, tí Kristin Michelsen ikki var í tinginum, og samgongan hevði tí ikki meirilutan.
Sí eisini


text:
- Tíðindi, mentan og ítróttur
Teistin fer at sigla aftur í morgin
Teistin rendi á land í Skopun í gjár - eitt lítið hol kom á, og eitt sindur lak inn. Men hann verður væntandi klárur í kvøld, og fer at sigla aftur í morgin, sigur Hilmar Eliasen, stjóri í Strandferðsluni.
Á heimasíðuni hjá Strandferðsluni stendur, at Sam fer at røkja siglingina hjá Teistanum í dag. Sildberin fer síðani at røkja leiðina til Kalsoyar, ímeðan Súlan fer at røkja leiðina til Skúvoyar. Men hetta verður ivaleyst bara til í morgin, tá Teistin væntandi fer at røkja Skopunar- og Hestleiðina aftur.
Sí eisini


text:
Nýggjastu tíðindi
Skrúvað verður fyri vatninum
Skrúvað verður fyri vatninum á Skúlavegi, Prestvegi og parti av Nólsoyar Pálsgøtu hósmorgunin kl. 8.30 og inntil arbeiðið er liðugt.
Nýtt í kommununi
Klaksvík í fokus endaði hóskvøldið við einum braki í nýumvælda Spinnarínum. Les meira »
Fitt av fólki vóru við, tá Skúlatrøð og ítróttarøkið vóru í fokus mikukvøldið. Les meira »
”Virkin eldri” er vorðið eitt afturvendandi og vælkent hugtak, og sæst tað aftur í býarmyndini, at fólkapensjónistar í Norðoyggjum… Les meira »


text:
Komið burtur úr stórbýinum og njótið eitt langt vikuskiftið saman við øðrum føroyingum "ude på landet". Her verður nakað fyri stór og smá, bæði til likam og sál. Á skránni verða bíbliutímar, barnaløtur, postarenning, lovsongsløtur og breyðbróting, legubál og snobrød, og ikki at gloyma fríløturnar, tá fólk sita og práta, fara ein túr ella bara njóta at vera á legu! Niels Pauli Nónstein kemur at hava bíbliutímarnar. Legugjald: Vaksin: kr. 480. (kr 450 um komið verður fríggjadag). Børn (goldið verður…Læs mere »
Sunnudag er møti kl. 11. Møtið byrjar við sangi og tónleiki, og hildið verður síðani áfram við fríari tilbiðan, breyðbróting og undirvísing úr Bíbliuni. Eftir møtið er ein lættari máltíð at fáa. Sunnudagsskúli er farin í summarfrí og byrjar aftur eftir summarferiuna. Børnini eru vælkomin at verða við á møtinum ella spæla í kjallarinum.Læs mere »


text:
Orð: Hallgrimur Pétursson
Lag: Knút Olsen
Týtt: Petur Jacob Sigvardsen
Viðmerking: Týddur í 1970-árunum og lagið varð gjørt í 2007.
1. Ver tú, Gud Faðir, faðir mín,
í frelsarans Jesu navni,
meg leiði altíð hondin tín,
so alla synd eg havni.
2. Hondin tín, Drottin, skjøldur ver,
tá foldarheimið eg missi,
og tá ið tú meg hartar her,
hond tína glaður eg kyssi.
3. Deyðans stríð úr Krists halgu hond
hjálpi mær væl at troyggja,
tak, o, faðir, tú mína ond,
so glaður eg man doyggja.
4. Mín Jesus, andlátsorðið títt
í hjarta mínum eg goymi,
veri tað síðsta orðið mítt,
tá sovna eg skal úr heimi.


text:
Gigni verður skipað saman við Heilsutrygd
politikkur10-11-2017 - 13:28 - Jóanis Nielsen
Landsstýriskvinnan í heilsu- og innlendismálum hevur tikið avgerð um, at Gigni frameftir verður skipað bygnaðarliga saman við Heilsutrygd.
Gigni verður skipað við einum fakligum stjóra, sum fer at hava fakligu ábyrgdina av heilsufrøðiligu tænastuni. Fakligi stjórin fer í tøttum samstarvi við stjóran á Heilsutrygd at raðfesta fakliga arbeiðið.
Lýst verður í næstum eftir fakligum stjóra, soleiðis at hesin kann byrja í starvinum skjótast gjørligt.


text:
Orð: Carl Breien
Lag: Lucy Booth-Hellberg
Týtt: Victor Danielsen
1. Áh, tú tráandi hjarta, áh, tú vónleysa sál,
sum í oyðimørk fjakkar uttan mið, uttan mál,
áh, hvør sviknan og eina tú skalt kenna teg brátt!
Tí nú aftnar jú dagur, og tað kemur ein nátt.
Niðurlag: Kom til Jesus, dvøl ei longur!
Har er náði, har er náði;
kom til Jesus, dvøl ei longur!
Tá skal sál tín fáa lív.
2. Vinur, vágar tú longur standa honum ímót
og í lættsinni gleðast – sig mær, hevur tú mót?
Fyri teg læt hann lívið – áh, um tú hevði skilt,
at eitt lív uttan Jesus, tað er oyðið og spilt!
3. Ligg ei longur og dúra, lat nú upp hjartans dyr!
Enn hann stendur og bankar líka tolin sum fyrr;
áh, hvør leingist hans hjarta tó at fáa eitt svar!
Lat nú upp, tí við honum verður dagur hjá tær!


text:
Meginfelag Føroyskra Studenta bjóðar øllum lesandi á aðalfund í Bókbindaragøtu 8 í Tórshavn leygardagin kl. 14:00.
Á fundinum verður tónleikur, prát um lestrarviðurskifti, kunning um virksemi MFS'ar og øll, sum vilja gera mun og fáa góðar royndir at vísa á, fáa møguleikan at luttaka í arbeiðinum hjá MFS.
MFS er myndað av lesandi, ið arbeiða miðvíst fyri at troka á, prika til og gera vart við viðurskifti, ið á ein hvønn hátt ávirka tey lesandi.
Í altjóða høpi er MFS viðurkent sum felag á jøvnum føti við eitt nú onnur norðurlendsk studentafeløg og altjóða studentafelagsskapir. MFS er sostatt viðurkent samráðingarumboð við føroysku myndugleikarnar, og verður felagið tikið við upp á ráð, tá lestrarviðurskifti verða viðgjørd.
Skrá:
kl. 14:00 - Formaðurin bjóðar vælkomin.
kl. 14:02 - Formansfrágreiðing
kl. 14:15 - Fjølnir nú og í framtíðini
kl. 14:30 - Tónleikur og prát
Kl. 14:45 - Hvørji mál skal MFS leggja dent á?
kl. 15:10 - Framløga av granskoðaðum roknskapi og viðgerð
kl. 15:20 - Val av nýggjum ráði
kl. 15:30 - ymiskt
At enda tónleikur og prát.
Sí tiltak á Facebook: https://www.facebook.com/events/1431046873842255/


text:
Skoytubreytin setti met
600 fólk á skoytubreytini sama dag.
Beint fyri jól setti skoytubreytin á Vaglinum í Havn met, tá ið 600 fólk vóru á breytini sama dag. So nógv fólk hava ongantíð áður skoyta á Vaglinum sama dag, skrivar Tórshavnar kommuna á síni heimasíðu.
Skoytubreytin er opin mánadag til fríggjadag klokkan 14 til 22, leygardag klokkan 10 til 22 og sunnudag klokkan 14 til 22.
Skoytubreytin verður opin til síðst í januar.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
27.7.06
Going to the festival!
Føroyar á enskum: Í tráð við alheimsgerðina skulu føroysk børn læra enskt longu í 4. flokki. Undan ólavsøkuni hevur Una Poulsen lagt seinastu hond á skúlabók í enskum, sum tekur støði í heimligum viðurskiftum og knýtir samband við enska býin Poulton
Viðtal, Dimmalætting 27. juli 2006
Á fyrsta sinni kunnu heimsins børn lesa um ólavsøku á enskum í eini føroyskari lærubók. Una Poulsen, lærari í Vestmanna skúla, hevur farna skúlaárið kýtt seg at skriva enskt lærubókatilfar, nú føroysk børn skulu læra enskt eitt ár fyrr, longu í fjórða flokki.
Nú er fyrra enska bókin, sum tekur støði í føroyskum viðurskiftum, liðug. Seinna bókin, ið tekur støði í enskum viðurskiftum, kemur næsta ár og skal brúkast í fimta flokki.
- Sum lærari í enskum havi eg stórliga saknað føroyskar undirvísingarmiðlar, ið menna førleikan hjá næmingunum at málbera seg á enskum um heimlig viðurskifti, tí tað er grundleggjandi í allari námsfrøði, at frálæran hevur sítt støði í umhvørvi næminganna, sigur Una Poulsen, ið hevur undirvíst í enskum í 35 ár.
Una hellir ikki til nakra einstaka námsfrøðiliga stevnu ella rák, tá umræður undirvísing í enskum og at gera tilfar til hesa lærugrein. Umframt drúgvar royndir sum lærari í enskum, hevur hon sett seg inn í flestu av teim bókum, sum eru á marknaðunum kring okkum, tá umræður byrjunarundirvísing í enskum. Farna skúlaárið hevur hon fingið arbeiðsnáðir, burturav at gera fyrru bókina um Mandy lidna.
Hvar eru børnini?
- Heldur enn at leita eftir einstøku námsfrøðiligu leiðini, ið vit vilja seta alt álit á, eiga vit at møta børnunum og rannsakandi spyrja okkum sjálvi, hvar tey eru - hvat tey havast at, og hvør teirra gerandisdagur er. Hetta er týdningarmesta uppgávan í skúlanum. Av royndum veit eg, at børnini vita lítið um síni egnu, heimligu viðurskifti á enskum. Tey lesa útlendskan tekst, sum er um fremmand viðurskifti og fjarskotin lond. Tað er gott, men ikki nóg gott einsamalt.
Til byrjunarundirvísningina mugu vit seta okkara egna frámerki á, til tess at gera hana viðkomandi. Tí haldi eg tað vera rættast, at børnini í fjórða flokki læra um heimstaðin og gerandisdagin, og hvat alt kring tey eitur á enskum, og hvussu tey við støði í hesum kunnu málbera seg á fyrsta stóra fremmandamálinum – enskum.
- Tá tey so koma í fimta flokk er spennandi at fara út í verð og læra um ensk og onnur fremmand viðurskifti. Men byrjunarstøðið eigur at vera umhvørvi næminganna. Tað benda allar tær lærubøkur á, sum eg havi hugt í, sigur Una lítillátin millum bøkur og pappír, hon miðvíst hevur savnað og goymt. - Hetta er ein varhugi, eg havi havt síðani 1971, tá eg byrjaði at undirvísa í enskum. Hetta seinasta árið, eg burturav havi savnað tilfar til bøkurnar um Mandy, havi eg grundað serliga nógv um júst hesi viðurskifti. Eg haldi meg havi funnið eina góða leið, hóast hon ikki á nakran hátt skal skiljast sum hin einasta. Hetta er eitt boð uppá, hvussu føroyskir næmingar við støði í heimligum viðurskiftum kunnu læra enskt.
Heima og úti
Fyrra enska bókin, sum nú er liðug, eitur Mandy on holiday, og seinna bókin, sum kemur næsta ár, eitur Mandy at home.
Fyrra bókin fer fram í Føroyum og er um Mandy, sum er ein ensk genta, ið vitjar familju í Føroyum. Saman við føroyska systkinabarninum upplivir hon ymist her. Bókin viðger somu evni, sum tær nýggjastu útlendsku bøkurnar gera. Sermerkt við hesi bókini er, at hon fer fram í føroyskum umhvørvi, so næmingarnir læra at seta orð á tað, ið teir síggja dagliga.
Her er ein søga um grindadráp og mynd av tá skorið verður upp, og hvussu alt í tí sambandi eitur. Virðiligani, uttan at fjala út yvir, ella dramtisera óneyðuga nógv. Júst so sum tað er og altíð hevur verið. Tilfarið hvílir í sær sjálvum, eisini tá vit fara á ólavsøku, eru í hoyna, fara á fjall, ella út at fiska.
Seinna bókin fer fram í lítla enska býnum Poulton, har fólk av føroyskari ætt búgva. Her fáa føroysk skúlabørn í fimta flokki innlit í, hvussu ensk børn á sama aldri liva. - Dentur verður lagdur á at fáa ensku mentanina fram, sigur Una, ið hevur samband við Daviu Walmsley, sum er av føroyskari ætt og arbeiðir við glaslist í smiðjuni Daedalian Glass í Poulton. - Okkara næmingar skuldu, tá ið teir hava verið ígjøgnum Mandybøkurnar, verið væl førir fyri at farið í útlendskar lærubøkur, ið hóska til teirra aldur.
Sherwoodskógurin
Spurd um, hví navnið á høvuðspersóninum í bókunum báðum gjørdist Mandy, leitar Una 30 ár aftur í tíðina, tá hon saman við føroyskum skótum var ávegis til legu við bretska Sherwoodskógin, vit kenna úr Robin Hood-søgunum.
- Yvir av okkum í tokinum niður gjøgnum Skotland og suður móti Sherwoodskóginum, sótu ein smágenta og mamma hennara. Gentan æt Mandy, og eg kom í prát við tey. Seinni keypti eg eina dukku, ið fekk navnið Mandy og bleiv ein maskottur hjá nøkrum okkara, ið vóru á leguni. Umframt at eg helt navnið vera so fitt, var tað samstundis so fremmant fyri okkum. Men allar mest avgerandi var, at ensku fólkini vóru so blíð og prátingarsom, so henda løta festi seg í minnið. Og nú eg hevði høvið, valdi eg navnið Mandy.
Enskt í fjórða
Við ársbyrjan í fjør boðaði Mentamálaráðið frá, at Jógvan á Lakjuni, landstýrismaður í mentamálum, hevði ætlanir um at fremja broytingar í Fólkaskúlalógini at galda frá 1. august 2006.
Ein av trimum broytingum var undirvísingin í enskum, ið landstýrismaðurin vildi flyta niður í 3. og 4. flokk.
Grundgevingin var, at enska málið er ein týdningarmikil samskiftislykil í alheimsgerðini. Harafturat eru flestu børn kunnug við enskt mál, áðrenn tey fara í skúla. Tað kann tí tykjast nakað rangvørgt, at tey ikki fáa undirvísing í enskum, fyrr enn tey eru komin í 5. flokk, segði Mentamálaráðið í tíðindaskrivi 12. januar 2005 og tók samanum við hesum orðum: ”Sum er, byrja næmingarnir at læra danskt í 3. flokki. Hildið verður ikki, at tað fer at ørkymla frálæruna í donskum ella føroyskum, um byrjað verður við enskum í 3. flokki við 1 undirvísingartíma um vikuna. Ætlanin er at hava 2 undirvísingartímar um vikuna í 4. flokki.”
Hetta uppskot vann tó ikki frama, og semja varð um at byrja við enskum í 4. flokki frá og við komandi skúlaári, sum byrjar hin 14. august, tá nýggja bókin Mandy on holiday helst fer at liggja á mongum skúlaborðum.
Framgangsmátin
Una Poulsen hevur sjálv onnur áður gjørt lærubøkurnar ”Ensk mállæra” og ”Lær teg enskt”. - Í hesum aktuella føri havi eg kunnað meg við alt tað, ið er frammi til byrjanarundirvísing í enskum. Sjálvandi eru bæði forløg og viðurskifti annars so nógv størri aðrastaðni, men tað broytir ikki uppgávuna hjá næminginum at læra og hjá mær at gera lærubókatilfar eftir galdandi lóg og lesiætlan. Kanska mugu vit bara renna eitt sindur skjótari og savna partar av arbeiðinum á færri hendur, sigur Una, yppir øksl og ger vart við, at soleiðis er á so mongum økjum í okkara landi.
- Við støði í teim bókum, eg havi hugt í, og annars samstarvi við lærarar í enskum og útgávufólk, havi eg fyrst gjørt eitt innihaldsyvirlit, ið hevur verið arbeiðssetningurin alt skúlaárið, sum nú er runnið. Síðani vórðu teknarar funnir og rættlesarar, so nú er komið á mál við fyrru bókini. Tey, ið teknað hava, eru Hannis Egholm, Anni Arge Lamhauge og Osvald Jacobsen.
Fjórða mentanarhegnið
Í 1998 varð kunningarøkni fyrstu ferð tengd at undirvísing í føroyska fólkaskúlanum. Í einum áliti, sum tá varð latið landsstýrismanninum í mentamálum, verður staðfest, at avgerðin um, at Føroyar skulu vera eitt kunningarsamfelag, er tikin. Sagt verður síðani, at umráðandi er, at allir næmingar skúlans fáa umstøður til at menna sín hug til lærdóm gjøgnum kunningartøkni. - Skúlin skal tí geva næmingunum møguleikar til at kunna seg við teldur og teldunýtslu, so teir síggja kunningartøkni sum eitt týðandi fjøltáttað amboð: sum læritól í undirvísingini, sum eitt hent samskiftistól og sum eitt amboð til at ogna sær upplýsingar og vitan (Kunningartøkni í fólkaskúlanum, Mentamálaráðið 1998).
Fyri jól kom leiðbeinandi lesiætlan um kunningartøkni (kt) í fólkaskúlanum. Har verður í innganginum sagt, at kt eigur at gerast ein natúrligur partur av undirvísingini. Heilt frá fyrsta flokki, tá ið børnini koma í skúla, eiga tey at møta kt sum parti av undirvísingini. Kt eigur at vera líka sjálvsøgd, sum bøkur, pappír og onnur amboð.
Higartil hava vit sagt, at í skúlanum læra vit at lesa, skriva og rokna. Hesi trý hegnini verða í áðurnevndu lesiætlæn rópt mentanarhegni. Hesi seinastu árini er tó roknað við einum nýggjum mentanarhegni, tí fjórða, ið er kunningartøkni. Umframt at kunningartøknin víðkar um innihaldið í verandi mentanarhegnum, so kann hon eisini fatast sum fjórða mentanarhegni, verður sagt í lesiætlænini, sum Mentamálaráðið gav út í desember 2005.
Við støði í hesum veruleika verður bókina um Mandy, víðkað til eisini at fevna um fløgur við upplestri og sangi, arbeiðsbók og avritsíðum til næmingar og vegleiðing til læraran, sum verða lagdar á netið at taka niður, tá brúk er fyri tí.
Vinabýir?
Eftir ólavsøku fer Una Poulsen undir framhaldandi bókina, Mandy at home, har føroysk skúlabørn verða førd til Bretlands. - Umframt orðini og tað reint málsliga, vil eg eisini hava mentanina, atferðina og dagligu viðurskiftini hjá javnaldrandi ensku skúlabørnunum við í hesa seinnu bókina. Á sama hátt, sum eg havi sagt ensku børnum frá um ólavsøkuna, hoygging og grindadráp í hesi fyrru bókini.
Og hvør veit, um ikki heimstaður Unu, Vestmanna, ella eina annar føroyskur staður, og bretski samstarvsbýurin Poulton kunnu leggja lunnar undir enn størri millumtjóða forstáilisi, so vit fingu vinabýir, ella á enskum twin cities, sum bretar helst hava lært úr okkara norrønu mentan. Spyrst, so livst. Spyr bara børnini í fjórða í Vestmanna um eitt ár ella so.
Birgir Kruse, Dimmalætting 27. juli 2006
at 12:56 PM
Labels: Skúlabókagrunnurin, skúli


text:
Thomas Thinggaard, venjari hjá U16-landsliðnum við dreingjum, hevur úttikið 18 spælarar til komandi menningarkapping, sum verður í Slovenia frá 17. til 25. apríl. - Vit síggja við spenningi fram ímóti, at hesir dreingirnir skulu royna seg á altjóða pallinum. Soleiðis
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Royndir gera tað møguligt fyri teg at kenna feilir aftur, næstu ferð tú gert teir.
Oscar Wilde


text:
Frágreiðingin um kappingarføri Føroya samanber ymisk viðurskifti, eitt nú infrakervi, stovnar, makrobúskap, tøkni, arbeiðsmarknað, heilsu og fólkaskúla. Úrslitið vísir, hvussu Føroyar standa seg í altjóða høpi, men eisini hvørjar størstu forðingarnar eru fyri føroyskt vinnulív.
Talan er um eina samanberandi greining, ið er gjørd eftir leistinum, sum World Economic Forum brúkar til árligu “Global Competitiveness Report”. Vinnumálaráðið gjørdi somu frágreiðing í 2009, og tí ber til at samanbera úrslitini í 2009 við úrslitini í 2017.
Tilmæli frá Føroya Arbeiðsgevarafelag
Við støði í úrslitunum av frágreiðingini fer Føroya Arbeiðsgevarafelag at leggja fram tilmæli um, hvørji átøk kunnu styrkja um føroyska kappingarføri, so vit gerast enn betri í altjóða kappingini.
(Limir í Føroya Arbeiðsgevarafelag og undirfeløgum tess kunnu nú melda seg til Vinnudagin. Limir, sum melda til áðrenn 28. august, fáa luttøkuna til ein serligan prís. Mánadagin 28. august verður opið fyri øllum at melda til Vinnudagin 2017. Tilmeldingarfreistin er mikudagin 13. september 2017.)


text:
Vit rudda út
Vit rudda út og hava lækkað prísin á Martin Luther, Katharina von Bora, Tarvi og Gin & Tonic.
Luther & von Bora 6-pk 61,00 kr. (fyrr 73 kr.)
Gin & Tonic 1 stk. 14,95 kr. (fyrr 19,70 kr)
Tarvur 6-pk 61,00 kr.
Katharina Von Bora, 5,8 % vol:
Ein ljós ófiltrerað bjór, ið hóskar væl til fisk og fiskarættir. Bryggjað soleiðis, sum vit ímynda okkum at Katharina von Bora gjørdi tað.
Martin Luther, 5,8% vol:
Ein myrk ófiltrerað bjór, ið hóskar væl til kjøt og føroyskan mat. Bryggjað soleiðis, sum vit ímynda okkum at Katharina von Bora gjørdi tað.
Avmarkað nøgd!


text:
Í kvøld verður konsert á vágni
mentan08-08-2018 - 10:52 - Jóanis Nielsen
Summar Festivalurin bjóðar flótandi konsert í kvøld
Í kvøld verður upphiting til Summar Festivalin við konsert á vágni í Klaksvík. Hetta var roynt fyrstu ferð í fjør og riggaði serstakliga væl.
Hesaferð verður tað songkvinnan úr Mikladali, Ingibjørg Hansen, ið fer at syngja. Saman við henni spæla tónleikararnir Pætur við Keldu og Ólavur Jakobsen.
Framførslan verður umborð á báti, sum fer at liggja innast á vágni, og ljóðannlegg umborð syrgir fyri, at tónleikurin verður borin til lands.
Aðrir smábátar eru vælkomnir at flóta rundan um konsertbátin, og fólk eru sjálvandi eisini vælkomin at leita móti vágni at lýða á.
Konsertin á vágni í Klaksvík verður í kvøld kl 21:00.


text:
Innbrot í kirkjuna í Tjørnuvík
Nyhed • Aug 21, 2015 09:54 GMT
Mikudagin 19. august kl. 11.30 varð fráboðað, at innbrot hevði verið í kirkjuni í Tjørnuvík.
Brotsmaðurin hevði knúst ein rút í sprossavindeyganum norðanvert í durðinum, avhaspa kramparnar og kropin inn. Lásið á messing bússini, ið hekk á vegginum í gongini, var brotið av og bússan tømd fyri tann pening, ið góð fólk hava lagt í har.
Politiið er áhuga í at vita, um nakar hevur sæð ella hoyrt nakað illgrunavert í tíðinai innan fráboðanina.


text:
Kjartan Johansen fer komandi kappingarár at spæla fyri norska felagið Viking. Viking, sum er úr Stavanger, er júst flutt upp í næstbestu deildina.
– Viking vísti mær sera stóran áhuga, og tað var høvuðsorsøkin til, at eg tók av, sigur vinstrahandaði høgribakkurin.
Kjartan flutti til Noregs í fjør. Hann hevur spælt við ligaliðnum hjá Fyllingen úr Bergen, sum endaði nummar seks í røðini av tólv liðum. Tað gekk væl hjá strandinginum, men hann valdi sjálvur at enda samstarvið, tí felagið kundi ikki bjóða honum eina rímiliga avtalu.
– Eg eri kortini fegin um tíðina í Fyllingen, tí eg havi ment meg sum hondbóltsspælara. Nú gleði eg meg at spæla fyri Viking, og vónandi kann eg gera mun og mennast enn meira, sigur hann.
Sum skilst er Viking eisini í samráðingum við ein annan føroyskan spælara.
Landskappingin í Norra byrjar miðjan september.


text:
Malaisia
Maleisia er eitt kongsveldi í Landsynningsásia. Har búgva umleið 30 mió. fólk. Maleisia hevur mark við Teiland, Indonesia, Brunei og Singapor. Høvuðsstaðurin eitur Kuala Lumpur. "Maleisiski tikarin", sum landið verður rópt, er eitt kloddateppi av ymiskum mentanum og átrúnaðir.
Maleisia er eitt eysturland í stórari menning.
Innihaldsyvirlit
Søga[rætta | rætta wikitekst]
Politikkur[rætta | rætta wikitekst]
Landið er samveldisríki, tilsamans eru sekstan ríki, herav níggju sultánríki. Sultántrúnan gongur í arv, og sultánarnir skiftast um at verða kongar í Maleisia. Fimta hvørt ár velur Maleisia nýggjan ríkisovasta.
Landafrøði[rætta | rætta wikitekst]
Maleisia er frælst ríki í syðra parti av Malakkahálvoynni. Maleisia er í tveimum høvuðslandslutum, sum eru langt hvør frá øðrum, ímillum landslutirnar er Suðurkinahav. Vestari landslutur er á meginlandinum, sunnarlaga á Malakkanesi ímillum Teiland og Singapor, og eystari landslutur er norðarumegin í Borneo. Inni í landspartinum Sarawak á Borneo er lítla landið Brunei. Landið er mest sum alt avtakið við tropiskum regnskógi, og bara tríggjundaparturin av landinum er veltur. Av tí at nógv fólk býr fram við áunum og á láglendinum við strendurnar - hetta er lendið, sum javnan stendur undir í vatni - verða húsini sett á steyrar, ið standa djúpt niður í jørðina. Bygdir við tílíkum húsum, nevnd kampung, eru víða hvar í Ásia. Húsini standa høgt frá jørðini, at tey skulu ikki fara í vatnflóð. Mongu gluggarnir og tað, at opið er undir gólvinum, ger, at húsini eru turr, og tað verður ikki so klumrut inni.
Búskapur[rætta | rætta wikitekst]
Í 1990-árunum var búskaparliga menningin í Maleisia størri enn í flestum londum í heiminum. Enn verður nógv náttúrutilfeingi vunnið, men ídnaðurin er ógvuliga nógv vaksin. Nú eru tveir triðingar av útflutninginum liðug vøra, til dømis bilar, elektrónikkur, klæði og matvøra.
Ídnaður[rætta | rætta wikitekst]
Heimsins størstu tinnám eru í Maleisia. Tinmálmur er ein tungur steinur, sum finst í summum av fjøllunum har eysturi. Tá ið áirnar koma ígjøgnum tinfjøllini, taka tær nakað av tinsteininum við sær oman á oyrarnar. Malajararnir grava upp eina rúgvu av oyrini, seta eina vatnkanón á rúgvuna og skola móruna frá tinsteininum. Tinsteinurin verður bræddur í háovnum í Maleisia og Singapor. Í 1857 settu nakrir tinhøggarar upp eina legu, har áirnar Klang og Gombak renna saman í eitt. Teir nevndu leguna Kuala Lumpur, sum á maleiskum merkir "runutur samkomustaður". Legan vaks skjótt og gjørdist handilsmiðstøð í tin- og gummivinnu. Nú er Kuala Lumpur høvuðsstaður í Maleisia, og har búgva fleiri enn 1,8 milliónir fólk. Í 1970-árunum vóru fáar verksmiðjur í Maleisia, og næstan øll rávøra landsins, til dømis gummi og tin, varð flutt út til onnur lond og gjørd til lidnar ídnaðarvørur.
Fyrsti bilur, sum var gjørdur í Maleisia - slagið er Proton - fór av bilverksmiðjuni við býin Kuala Lumpur í 1985. Í 1999 vóru 110.000 proton-bilar gjørdir um árið, hetta talið er voksið nógv síðan tá, mangir teirra verða seldir til Indonesia, Singapor og Stóra Bretlands. Hetta bilmerkið hevur verið so væl umtókt, at Maleisia nú er farið í holt við eina aðra nýggja bilverkætlan. Landið er eisini altjóða miðdepil í elektrónikkídnaði, og einki annað land í heiminum ger so nógvar disklastøðir til teldur.
Landbúnaður[rætta | rætta wikitekst]
Gummitræið[rætta | rætta wikitekst]
Gummitræið vaks av fyrstan tíð í skógunum í Brasil, haðan tað er tikið og ført til Landsynningsásia. Í Maleisia hevur gummitræið tær bestu vakstrarvánir, tí moldin er góð og veðrið til vildar. Stórir regnskógir á Malakkahálvoynni vóru høgdir niður og lagdir í garðar. Har vóru tey fyrstu gummitrøini sett niður, og haðani eru tey farin út um allan landspartin og á oyggjarnar í Indiahavinum. Knappur helmingur av allari gummiframleiðslu í heiminum kemur úr vakstrargørðunum í Maleisia, og gummi er mætasta útflutningsvøra í landinum. Í gummitrænum er ein sevja, sum líkist mjólk, eins og í hagasóljum. Tá ið gummitræið er fimm ára gamalt, kunnu teir tappa sevju úr tí. Teir skera eina fliku inn í børkin á tí í neðra og seta eina skál undir flikuna. Niður í skálina rennur tá ein tjúkk sevja og skálin verður tømd eina ferð um dagin. Gummisevjan verður á gummivirkjum blandað við sýru, so at hon loypir saman til rágummi [1].
Fólkið[rætta | rætta wikitekst]
Knappliga 30 mió. fólk búgva í Maleisia, tey flestu í stórbýunum á meginlandinum. Næstan helvtin av fólkinum í Maleisia eru maleiari. Um ein triðingur eru kinverjar, og hini eru ættað frá tilflytarum av Indianesi ella eru ymisk upprunafólk. Fjøld av upprunafólkinum býr í skóginum og livir av at veiða djór, fiska í áunum og henta frukt av trøunum. Tey, sum búgva úti við strendurnar, velta rís og rógva út. At fólkið hevur verið so blandað, var fyrr atvold til stríð ímillum fólkasløgini [3].
Átrúnaður[rætta | rætta wikitekst]
Í 1414 tók fólkið í Maleisia við islamskari trúgv, tí at sultánur teirra giftist við muslimskari kongsdóttur úr Sumatra. Nýggi átrúnaðurin festi skjótt røtur um alt landið. Nú á døgum er størri helmingurin av fólkinum í Maleisia muslimar; flestir teirra halda enn islamskar lógir og siðir, og mong konufólk hava klæði um høvur og herðar, tá ið tær fara út.
Keldur[rætta | rætta wikitekst]
- ↑ http://snl.no/Malaysia/n%C3%A6ringsliv
- ↑ https://www.cia.gov/library/publications/the-world-factbook/geos/my.html
- ↑ http://snl.no/Malaysia/befolkning


text:
Árni Gregersen, ting.fo 13.04.2018 (09:45)
Hevur kvinnuliga høvuðsleiklutin
Enska heimspremieran hevur verið av sangleikinum "Egyptiski prinsurin" og í næstu viku verður danska frumframførslan á leikhúsinum í Fredericia.
Filmurin er um Móses og fosturbróður hansara Ramses í Egyptzlandi.
Nadia Abraham hevur leiklutin, sum kona Móses og er á palli í stórum parti av teimum hálvum triðja tímanum leikurin tekur.
Nadia Abraham - ella sum hon eitur, Barbara Nadia Abrahamsen - spælir leiklutin bæði í ensku og donsku útgávuni. Áður hevur hon spælt við í Mama Mia, Wrst Side Story og Cabaret á Kongaliga leikhúsinum í Keypmannahavn.
Les meira um sangarin og dansarin av Argjum í Vikuskiftis-Sosialinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fuglur
Fuglur (frøðiheiti - Aves) er tvíføtt ryggdýr ið hevur fjøður, veingir og nev, og verpur egg. Fuglar eru einastu djór, ið hava fraðrar. Teir hava heitt blóð sum súgdjórini. Til eru eini 9.000 fuglasløg, og tey liva um allan knøttin. Í heitum londum eru til dømis litfagrir pappageykar, í urtagørðum bringureyðar og trøstar, av sjófuglum kunnu nevnast pingvin og lundi. Flestu fuglar eru væl bygdir at fúgva og hava sterkar bringuvøddar. Kropsbeinini eru løtt, poknut og opin innan. Tað lættir um vektina. Eisini fjaðrarnar eru lættar. Teir verja kroppin og halda hann heitan. Veingjarfjaðrarnar sita so tættar, at vongurin verður slættur, og luft sleppur ikki inn ímillum fjaðrarnar, hvørki undir ella á. Velið gevur javnvág og stýrir flognum. Nakrir fáir fuglar fáa ikki flogið. Sum dømi kunnu nevnast pingvinir, strutsar og tann sjáldsami uglupappageykurin í Ný Sælandi. Fuglar hava ikki tenn, men nógvir hava sterkt nev. Flestir fuglar, helst ørnir og aðrir ránsfuglar, síggja og hoyra væl, men teir tevja lítið. Tann lítla humlukolibriin er heimsins minsti fulgur. Hon er bara 5 cm. long og vigar bara 2 g. Strutsurin er heimsins størsti fuglur og verður yvir 2,5 m. høgur og vigar eini 150 kg. Fuglar fáa ikki sum súgdjór livandi ungar. Teir verpa egg, sum teir so noyðast at bøla, so at tey eru heit. Ungin búnast í egginum og livir av reyðanum. Nakrar vikur seinni brestur fyri nev og ungin kemur út. Nógvir fuglar gera sær reiður, men verpur á rókina. Geykar verpa í reiður hjá øðrum fuglum og lata so teir ala ungarnar upp. Vanliga eru nýklaktu ungarnir púra hjáparleysir, naknir og blindir. Vit siga, at teir eru reiðurfastir, og foreldrini mugu bera í teimum mat og verja teir fyri fíggindum, til teir eru floygdir.
Fjaðarbúnin er ymiskur í liti og útsjónd. Músabrøður, spurvar og aðrir fuglar hava hyljandi morreyðan lit. Aðrir fuglar hava bjartar, ásýniligar litir. Í verpingartíðini gera litirnir tað lættari hjá hesum fuglum at velja og finna sær maka og lætta eisini um at halda flokkinum saman. Smáar kolibriir hava einar 1.000 fjaðrar, savnur fleiri enn 25.000. Fjaðrar eru úr keratini eins og hár og negl á fólki. Fjøðurin er stinnur leggur í miðjuni, báðumegin ganga teinar úr legginum, og teinarnir eru bundnir saman av tøttum hjáteinum, ið eru tengdir saman við smáum krókum. Leggur og teinar eru skeggið á fjøðurini. Undir verndarfjaðrunum er dún; tað lívir væl. Um dagin hava fuglar úr at gera at ansa ungunum, eta og reinska fjaðrarnar. Sumt av tí, ið fuglur ger, er íborið og nýtist ikki at lærast fyrst, til dømis at leita sær føði ella at flúgva. Men fuglalát má lærast, teir herma eftir øðrum fuglum.


text:
Ein vika uttan rusk
Í viku 36 er aftur Zero Waste vika! Zero Waste merkir null oyðsl, so frá 5.-9. september fara vit at gera okkara besta fyri ikki at oyðsla tilfeingi við ikki at framleiða rusk.
Ein vika uttan rusk – torir tú at taka av avbjóðingini?
Hví Zero Waste?
Hvørja viku blaka vit eina rúgvu av ruski burtur. Nógva staðni endar ruskið á ruskplássum, har tað bara liggur og flýtur, meðan regnið upploysir skaðiligu evnini og spakuliga førir tey við í undirgrundina og í grundvatnið. Her heima í Føroyum duga vit tíbetur væl at brenna ruskið og at brúka hitan sum fjarhita at hita heim okkara.
Men tað, sum vit ikki hugsa um, tá ruskið liggur í ruskspannini, er, at tað faktiskt er fjalt tilfeingi, sum fer til spillis. Sjálvt um vit fáa hita burturúr tí, so verður brúkt nógv meira orka at framleiða ruskið (áreðnn tað verður til rusk), enn vit fáa burturúr tí, tá vit brenna tað.
Harumframt hevur jørð okkara ikki óendaligar mongdir av tilfeingi. Sjálvt tað endurnýtandi tilfeingið brúka vit uppá so stutta tíð, at til dømis eitt nýplantað træ ikki nær at vaksa serliga nógv, áðrenn vit longu hava felt tvey onnur trø. 13. august 2015 var Earth Overshoot Day, tað vil siga tann dagurin í 2015 har vit longu – uppá knapt hálvt ár – høvdu brúkt alt tilfeingi fyri árið 2015! Og tilfeingi sum olja, sum plastikk er gjørt av, er heldur ikki endurnýggjandi. Tað vil siga at vit innan alt ov skjótt hava brúkt alt upp – so nú ræður tað veruliga um at spara!
Tey fimm R’ini
Enn er tað tíverri ikki gjørligt at liva púra ruskfrítt í Føroyum, men við at brúka tey fimm R’ini, ber til at minka munandi um sítt burturkast:
- Refuse – takka nei til ting, tú ikki hevur tørv á
- Reduce – minka um tína nýtslu
- Reuse – endurnýt tað, sum tú longu hevur
- Recycle – nýt tingini av nýggjum, sum tú ikki kanst refuse, reduce ella reuse
- Rot – kompostera restina
Munurin á at enurnýta og at nýta av nýggjum
At nýta av nýggjum (recycle) er tá ein vøra, sum er gjørd úr endurnýtiligum tilfari (til dømis glas, pappír/papp og ávís sløg av plasti) verða umgjørd til eina nýggja vøru. Her endurnýtir man tilfarið, so tað ikki fer til spillis, men tilgongdin krevur nógvan hita, og harvið spillist tilfeingi (orka). Eitt dømi uppá at nýta av nýggjum er ein plastfløska, sum verður latin inn aftur í pant-automatina, og sum verður umsmeltað til eina nýggja plastfløsku.
At endurnýta (reuse) er tá ein vøra verður nýt umaftur og umaftur til sama endamál. Her broytist vøran ikki, og tað verður bert brúkt eitt sindur av tilfeingi at reingera hana við. Eitt dømi uppá endurnýtlsu er ein drekkidunkur, sum verður brúktur umaftur og umaftur og bert skal vaskast viðhvørt.
Soleiðis kickstartar tú tína Zero Waste viku
- Minst til stofposan, tá tú fert til handils
- Fá to-go-kaffi í títt egna termokrúss heldur enn í eitt pappbikar
- Hav altíð ein drekkidunk við tær, so tú ikki keypir (soda)vatn í plastfløsku
- Koyr matpakkan í eina mateskju í staðin fyri at pakka inn í staniol og plastposar
- Brúka stofserviettar, sum kunnu vaskast, heldur enn køksrullu ella serviettar av pappíri
- Fryst í glaskrukkum heldur enn í plastposum (bíða bara við at koyra lokið á til innihaldið er fryst)
- Keyp brúkt heldur enn nýtt – um ymsu endurnýtsluhandlarnir ikki hava tað, tær manglar, hygg so á torg.fo, dals.fo og á mongu sølubólkarnar á Facebook
- Brúka matrestirnar fyri at umganga matspillu
Blív ein rættur zero wastari
Tað er ikki so torført í veruleikanum, ha? Hevur tú fingið blóð uppá tonnina, og vilt tú av álvara kasta teg út í Zero Waste? Størsti parturin av húsarhaldsruski okkara er innpakkingur – mjólkarpakkar, plastposar frá frukt og grønmeti, mjølposar, súltutoyskrukkur o.s.fr. Men mann kann faktiskt skera nógv niður uppá innpakkingsruskið við at fara til handils røttu støðini.
- Breyð, mjøl, havragrýn og korn frá bakaranum. Breyð kann mann altíð fáa í sín egna stoffposa, og um mann tosar við bakaran, er tað heldur eingin trupulleiki at fáa fylt mjøl og annað, sum tey allíkavæl hava á lagri, í sítt egna glas ella stofposa. Um bakarin í Miklagarði ikki vil, spyr so hjá einum smærri bakara.
- Kaffi fæst í leysvekt í til dømis Brell og té í Miklagarði. Hav egið ílat við at fylla í.
- Ostur, fiskur og kjøt fæst hjá ostahandlaranum, fiskahandlaranum og hjá slaktaranum. Hav egið ílat við, sum er nóg stórt og bið um at fáa vøruna beint í tað uttan eyka innpakking.
- Bomm kann blandast í stofposar, tú sjálv/ur tekur við.
Longu við hesum kann mann koma rættiliga langt. Kanska eru onkrir serhandlar har, sum tú býrt, har tú fært annað í leysvekt.
At byrja við kann tað vera ringt at skapa sær eitt yvirlit yvir alt hetta. Um tú kastar teg út í alt í senn, er kanska størri kjansur fyri at tú missir móti og gevur upp. Byrja tí heldur við einum í senn, so tú skjótari fært góð úrslit og spakuliga kanst flætta tingini inn í gerandisdagin. Tá tað fyrst er blivið ein vani, er tað faktiskt rættiliga lætt!
Eitt gott hugskot er eisini at finna íblástur á zero waste bloggum, har mann kann finna nógv góð ráð og lesa um royndir, sum onnur hava gjørt sær við zero waste lívsstílinum. Og minst til, at tú kanst altíð spyrja aðrar zero wastarar í Facebook-bólkinum (leinka omanfyri), um tú hevur brúk fyri input ella íblástri.
Íblástur
Heimildarfilmar:
Plastic Planet
Taste the Waste
True Cost
Bloggar:
Norðanlot – føroyskur ungdómsbloggur, sum javnan leggur út um zero waste
Trash Is For Tossers – amerikanskur zero waste bloggur
Zero Wastee Home – amerikanskur zero waste bloggur
Tag Skraldet! – danskur zero waste bloggur við heimstaði í Aarhus
The Picture of Mary – danskur boho og zero waste bloggur
www.gittemary.com/the-zero-waste-lifestyle
Zero Waste Journey DK – danskur zero waste instagram brúkari við góðum hugskotum
instagram.com/zerowastejourneydk/
Landsdekkandi Facebookbólkur, Zero Waste Føroyar
https://www.facebook.com/groups/1662975557289348/?fref=ts
Altjóða Facebookbólkur, Zero Waste Heroes!
https://www.facebook.com/groups/ZeroWasteWeekHeroes/?fref=ts


text:
Preben ringdi til John Østergaard í Nuuk at frætta tíðindir haðani. Nú er umleið eitt ár farið, síðan Kristiliga Útvarpið fór undir arbeiðið har yviri. Aftaná at vanligu byrjanartrupulleikarnir vóru lidnir, hevur alt gingið uppá stás. Sum vanligt nevndi hann aftur hesuferð stóra takksemið, tey føla fyri hjálpina – bæði peningaligu og paraktisku – úr Føroyum. Tey fáa nógvar gleiðligar afturmeldingar frá lurtarum – tiltakið er sera væl móttikið av fólkinum. Jógvan Zachariassen tosði sera áhugavert m.a. um, hvat rørir seg í samkomuni og um, hvat hann metir sum størstu avbjóðingarnar sum samkomuleiðari.
Vertur: Preben Hansen
Um tú vilt taka sendingina niður, so høgraklikka slóðina og vel "Save link as…" ella "Gem destination som…"


text:
“Sambært frágreiðing, sum Unicef – barnafelagskapurin hjá ST – hevur almannakunngjørt, er vatntrot í 36 londum. Um 20 ár fer fjórða hvørt barn í heiminum at búgva í øki við avmarkaðari atgongd til reint vatn.” Soleiðis stóð skrivað á Portalinum 22. mars 2017 og hugsaði eg: “Ber til hjá mær at gera nakað við trupulleikan? Hvat skal eg gera? Hvussu kann eg metta hesa svongd? Hvussu kann eg geva tað, eg havi ríkiligt av – vatn?”
Eg veit, at trupulleikin við vatni og mati um heimin gerst størri og størri fyri hvørt ár. Eg vil fegin hjálpa, men gangi við ringari samvitsku, tí at eg geri stórt sæð einki við tað. Kanska kennir tú teg aftur í hesi hugsan. Og fyri at geva mær sjálvum verri samvitsku, las eg á heimasíðuni hjá National Geographic, at ein búffur “kostar” 7000 litrar av vatni. Ein kúgv drekkur so nógv vatn, at tað svarar til 7000 litrar fyri hvørt hálvt kilo. Mær dámar væl búff og spyrji sjáldan, hvar búffurin kemur frá, men eg kann ikki lata vera við at hugsa, at ikki bara lati eg vera við at hjálpa tystandi við at geva teimum vatn. Nei, nú kann tað vera, at eg enntá eisini eri orsøkin til, at vatnið verður tikið frá teimum, soleiðis at eg kann eta mín búff.
Fleiri og fleiri liva í svongd. Eg veit tað, men geri lítið við trupulleikan. Hví? Eg havi miðlarnar, men hjálpi ikki! Tí andalig svongd skapar sinnisliga og likamliga svongd!
Andalig svongd skapar sinnisliga og likamliga svongd!
Eg hjálpi ikki, tí mær dámar best meg sjálvan! Støðan sær vónleys út, so eg gevi bara upp. Og hvussu nógv kann eg einstaka menniskja veruliga gera við hesa heimsumfatandi støðu? So er tað eisini tað, at eg eri svangur sjálvur! Eftir kærleika, hvíld, gleði, felagsskapi, tryggleika, rættindum, ævinleika.
Andalig svongd skapar sinnisliga og likamliga svongd!
Heimsins likamliga svongd er úrslit av mínum skilnaði frá Gudi! Eingin hungur var í aldingarðinum, áðrenn syndafallið! Svongdin likamliga, sinnisliga og andaliga kom vegna syndafallið!
Jesus segði: “Eg eri lívsins breyð. Tann, sum kemur til mín, skal ikki hungra, og tann, sum á meg trýr, skal aldri tysta.”
Likamliga mettaði Jesus menniskju við at geva teimum mat og drekka. Hetta síggja vit millum annað, tá ið hann einaferð mettaði fleiri enn 5000. Sinnisliga mettaði Jesus menniskju við at lekja tey frá teirra sjúkdómum og neyð. Men kjarnin er Jesu andaliga føði.
Jesus mettar mína andaligu svongd, við tað at hann við sínum gerningi hevur vunnið mær felagsskap við Gud. Jesus mettar mína sinnisligu svongd, við tað at hann við sínum rættvísi hevur vunnið mær frið og hvíld í tryggleika. Jesus mettar mína likamligu svongd, við tað at hann við sínum deyða og uppreisn hevur vunnið mær Himmalin: staðin, har eingin svongd er til.
Andalig svongd skapar sinnisliga og likamliga svongd!
Men Jesus er føðin til alla mína svongd.


text:
Helgi Dam Ziska hevur nú rættiliga lagt seg út í oddastríðið í altjóða talvkappingini Runavík Open í Løkshøll. Føroyski stórmeistarin vann í dag við svarta fólkinum í fínum talvi á danska stórmeistaranum Jakob Vang Glud.
Helgi fekk eina dynamiska støðu, sum fitt av spæli var í, tá vinmaður og liðfelagi hansara í Phildor sneiddi av kós í tí vanligu kongaindisku byrjanini, sum Helgi ætlaði sær í. Helgi var framfýsin og fekk lív í støðuna. Til endans kundi hann loyva sær at offra býtismun, sum hann fekk aftur við rentum og vinnandi støðu. At síggja til ein væl upplagdur og sannførandi Helgi.
John Rødgård tapti eitt marathonlangt talv fyri Jóhann Hjartarson, og Rógvi Egilstoft Nielsen royndi til fánýtis at vinna endatalvið móti Vignar Vatnar Stefansson.
Oddabrak
Sigursrøðin hjá íslendinginum Guðmundi Kjartanssyni stendur við. Hann vann aftur í dag og hevur fult stigatal eftir fimm umfør. Í dag koppaði hann spanska stórmeistaranum Miguel Munoz. Í morgin fær hann seg helst av álvara royndan. Tá skal hann royna seg móti okkara stórmeistara. Helgi hevur hvíta fólkið.
Støðan eftir fimm umfør:
1. Guðmundur Kjartansson, Ísland 5 stig
2. Helgi Dam Ziska, Føroyar 4
3. Vladimir Havitevici, Moldova 4
4. Jakob Vang Glud, Danmark 3½
5. Miguel Munoz, Spania 3 ½
6. Jóhann Hjartarson, Ísland 3 ½
7. Daniel Semcesen, Svøríki 3 ½
Á einum deildum 11. plássi við trimum stigum hava vit fleiri føroyskar telvarar: Rógvi Egilstoft Nielsen, Høgni Egilstoft Nielsen, Olaf Berg, Ólavur Simonsen og Silas Eyðsteinsson.
Sætta umfar verður í morgin. Byrjað verður klokkan 15. Kappingin endar sunnudagin.
Meira kann lesast um kappingina á heimasíðuni: runavikopen.com
Myndir: Gunnar Bjornsson


text:
Evangeliið eftir Matteus, kapittul 4
Djevulin freistar Jesus
v1
Tá varð Jesus av andanum førdur niðan í oyðimørkina at verða freistaður av djevulinum.
v2
Og tá ið hann hevði fastað fjøruti dagar og fjøruti nætur, hungraði hann til endans.
v3
Og freistarin kom til hansara og segði við hann: «Um tú ert sonur Guðs, tá sig, at hesir steinarnir skulu verða breyð.»
v4
Men hann svaraði og segði: «Skrivað stendur: «Menniskjan livir ikki av breyði eina, men av hvørjum orði, ið gongur út av Guðs munni.»
v5
Tá tekur djevulin hann við sær inn í staðin halga og fer við honum upp á eitt torn í halgidóminum og sigur við hann:
v6
«Um tú ert sonur Guðs, tá stoyt teg sjálvan oman her, tí at skrivað stendur: «Einglum sínum man hann geva boð um teg, og á hondum munnu teir bera teg, at tú ikki meiðir fót tín á nøkrum steini.»
v7
Jesus segði við hann: «Uppaftur stendur skrivað: «Tú mást ikki freista Harran, Guð tín.»»
v8
Uppaftur tekur djevulin hann við sær niðan á eitt óføra høgt fjall og sýnir honum øll ríki heimsins og alla dýrd teirra og segði við hann:
v9
«Alt hetta vil eg geva tær, um tú vilt falla á knæ og tilbiðja meg.»
v10
Tá sigur Jesus við hann: «Vík frá mær, Sátan! Tí at skrivað stendur: «Harran, Guð tín, eigur tú at tilbiðja og tæna honum eina.»»
v11
Tá fór djevulin frá honum, og sí, einglarnir komu og tæntu honum.
Jesus til Galileu, búsetist í Kapernaum
v12
Men tá ið Jesus hevði fingið at frætta, at Jóhannes var givin upp í fígginda hendur, fór hann avstað burtur til Galileu.
v13
Og hann flutti úr Nasaret og kom og búsettist í Kapernaum, ið er við vatnið í Sebulons og Naftalis landslutum,
v14
at tað skuldi ganga út, ið talað er av Jesaja profeti, ið sigur:
v15
«Sebulons land og land Naftalis fram við vatninum, landið hinumegin Jórdan, Galilea heidninganna,
v16
fólkið, ið sat í myrkri, hevur sæð eitt stórt ljós, og teimum, ið sótu í landi og skugga deyðans, er ljós upp runnið.»
Jesus byrjar at prædika
v17
Eftir ta tíð tók Jesus at prædika og siga: «Vendið um, tí at himmiríkið er í nánd!»
Jesus kallar 4 lærusveinar
v18
Sum hann nú gekk fram við vatninum í Galileu, sá hann tveir brøður, Símun, ið nevnist Pætur, og Andrias, bróður hansara, ið fingust við at seta gørn í vatnið, tí at teir vóru fiskimenn.
v19
Og hann sigur við teir: «Fylgið mær eftir, so vil eg gera tykkum til mannafiskarar!»
v20
Og alt fyri eitt fóru teir frá gørnunum og fylgdu honum.
v21
Og sum hann gekk longur fram haðani, sá hann tveir aðrar brøður, Jákup, son Sebedeusar, og Jóhannes, bróður hansara; teir vóru á báti saman við Sebedeusi, faðir teirra, og bøttu gørn síni. Og hann kallaði teir.
v22
Og teir fóru við tað sama frá báti og faðir sínum og fylgdu honum.
Jesus prædikar og grøðir
v23
Og hann ferðaðist um í øllum Galileulandi, lærdi í samkomuhúsum teirra og prædikaði gleðiboðskapin um ríkið og grøddi hvørja sjúku og hvørja ilsku hjá fólki.
v24
Og tíðindi um hann gingu um alt Sýriuland. Og tey førdu til hansara øll tey, ið høvdu ilt og vóru fongd av ymsum sjúkdómum og meinum, bæði tey, ið vóru plágað av illum andum, og mánasjúk og lamin, og hann grøddi tey.
v25
Og stórar mannamúgvur fylgdu honum úr Galileu og Dekapolis og Jerúsalem og Júdeu og úr bygdunum handan fyri Jórdan.


text:
Streymoy
Streymoy er størsta og fólkaríkasta oyggj í Føroyum. Úr suðurendanum, Kirkjubønesi, og norður í Tjørnuvíksstakk eru 48 km, og har, sum hon er breiðast, er hon 14 km. Kopsenni (789 m) er hægsta fjall á Streymoynni. Streymoyggin er ein sýsla, sum tann einasta sýslan í Føroyum er hon býtt sundur í tvey valdømi. Tveir tingmenn verða valdir í Norðstreymoyar valdømi, meðan átta tingmenn verða valdir í Suðurstreymoyar valdømi. Streymoyggin liggur millum Vágar og Eysturoynna.
Fjøllini eru nógv, og helst norðuri á oynni eru tey høg, um ikki so høg sum í Eysturoynni ella Norðoyggjum. Nøkur av teimum hægstu eru Skælingsfjall 768 m, Sneis 745 m, Ørisfelli 748 m, Koppenni 790 m og Melin 764 m, tey eru øll í Norðstreymoy. Tveir djúpir firðir skera seg inn í oynna - Kollafjørður og Kaldbaksfjørður. Aðrar víkir eru Vestmanna, Sjeyndir, Hvalvík, Saksun og Tjørnuvík. Stórir dalar eru til dømis Saksunardalur, Havnardalur og Kollfjarðardalur. Í Kollfjarðardali er Leynavatn, og í Saksunardali er Saksunarvatn. Stórar áir eru Klúftá og Fossá við Haldarsvík, Stórá við Hvalvík, Heljareyga og Fossá við Vestmanna, Sandá við Tórshavn og Leynará við Leynar.
Norðast á Streymoynni er víkin Sjeyndir. Eystan fyri Sjeyndir er Tjørnuvíksstakkur, hann er norðasti steinur á Streymoynni. Vestan fyri Sjeyndir er hitt prúða forbergið Mýlingur 564 m. Vestan fyri Mýling stendur ein høgur drangur, sum nevnist Stapin, og norðanfyri er ein høgur langur steinur, sum eitur Skeiðið. Úr Mýlingi suður á Múlan, sum er vestasti oddi á Streymoynni, eru óføra prúð fuglabjørg - Vestmannabjørgini, Saksunarbjørgini og Tjørnuvíksbjørgini.
Bygdir[rætta | rætta wikitekst]
Argir, Haldarsvík, Hoyvík, Hósvík, Hvalvík, Hvítanes, Kaldbak, Kaldbaksbotnur, Kirkjubøur, Kollafjørður, Kvívík, Langasandur, Leynar, Norðradalur, Saksun, Signabøur, Skælingur, Stykkið, Streymnes, Sund, Syðradalur, Tjørnuvík, Tórshavn, Velbastaður, Vestmanna, Við Áir.


text:
Sušurstreymoyingar
og kollfiršingar hava skrivaš eina tżdningarmikla sųgu hesi
seinastu įrini. Teir hava brotiš nišur garšar og mųrk,
so alt ųkiš, sum hųvušsstašurin nś fevnir um,
kann mennast undir einum.
Samanleggingin av fleiri smęrri kommunum viš ta stóru kommununa
ķ landsins mišdepli tryggjar sera góšar mųguleikar
fyri eini skipašari og skilagóšari menning av landsins mišstųš,
og veitir fólkinum į hesum leišum betri livi- og virkismųguleikar.
Mešan fólk
ašrastašni ķ landinum tykjast trek at ganga saman ķ stųrri
eindir at loysa įtroškandi samfelagsspurningar, hevur ein jųvn
gongd fram móti stųrri kommunueind veriš ķ syšra
parti av Streymoynni tann seinasta aldarfjóršingin.
Tórshavnar
Kommuna skoršaši einamest į, at fįa Hoyvķk, Hvķtanes,
Kaldbak, Argir, Syšradal og Noršadal uppķ. Hetta sama hevur eisini
stašiš grannunum noršanfyri Hórisgųtu ķ boši,
og nś samgongurnar blivu so góšar, tóku kollfiršingar
av į fólkaatkvųšu.
Hugsa vit bara
hendan sama aldarfjóršingin aftur ķ tķšina, so
vóru mųguleikarnir at menna Sušurstreym ikki nóg góšir,
tķ smįar, partvķs ósamanhangandi, kommunalar eindir
gyrdu Havnina inni.
Hesum eru vit tķbetur
komin burturśr, og avbjóšingin ķ dag er at taka viš
teimum mųguleikum, sum samanleggingarnar hava viš sęr, og leggja
doyin į at menna alla kommununa sambęrt teimum mųguleikum,
sum eru į teimum ymsu stųšunum.
Tķ var taš
nattśrligt į rįšhśsinum ķ Havn at vķsa
felagnum viš frystihotellinum į at byggja į keiųkinum
ķ Kollafirši, og tķ er taš eisini sjįlvsagt, at
eitt nś ringvegageršin ķ Marknagili heldur fram śt
į Argir.
Taš er ein
sjįlvfylgja, at allir borgarar ķ hesi samanlųgdu kommunu
hava somu ręttindi og somu mųguleikar eins og teir hava somu skyldur
ķ felagsskapinum.
Taš kann tykjast
langt av Kjalnesi sušur į Argir, men hetta er ikki nakaš heilt
ónįtśrligt samband. Fara vit eitt sindur aftur ķ
tķšina, kann stašfestast, at fólkini, sum bygdu Argir
ķ įrinum 1829, komu beint av Kjalnesi.
Har hevši ķ
nųkur įr bśš hvalbingurin Andrass Mortansson av Hólarlagi,
sum var giftur viš Elspu Dįnjalsdóttir av Kjalnesi. Hon var
dóttur ein toftamann, sum var uppsitari į nįšinsgaršinum
hjį presti, og mamma hennara var śr Uppistovu į Mišgerši.
Kennskapur og ęttarbond
gjųrdu, at gott samband var millum kollfiršingar og teir fyrstu argjamenninar.
Nś hava argjamenn og kollfiršingar so tikiš saman aftur viš
allari Havnini ķmillum sķn. Taš skuldi bošaš frį
góšum.


text:
Rókur Trygvason úr Ægir svam ein serstakliga góðan 200 metur frí í finaluni fríggjadagin á FM 2018.
Hann forbetraði tíðina hjá sær heili 10 sekund, tilmeldingartíðin hjá honum var 2:11.16 og tað var uppá hangandi hár, at hann vann á Óla Mortensen, sum er ein frísvimjari burturav, Rókur Trygvason er ein bringusvimjari, so tað sigur nakað, hvussu sterkur Rókur er blivin í frísvimjing eisini.
Rókur Trygvason svam tíðina 2:01.58 og tað er, haldi tykkum fast, 10:42 sekund skjótari enn hansara besta tíð á langgeil og tað er sanniliga gott og var hann bert 0.26 sekund aftanfyri Óli Mortensen, sum svimur dagliga í Danmark, við ein av teimum besti svimjifeløgunum har niðri, nevnliga Svømmeklubben Hovedstaden og sum burturav er farin til Danmark fyri at svimja.
Ótrúðliga flott svomi Rókur. Stórt tillukku.
SáH


text:
Almennu fyrstuhjálparskeiðini eru 12 tímar. Tey verða hildin fýra ferðir um árið - í vikuskiftum. Skeiðini umfata hjarta - lunga bjarging, lívbjargandi fyrstuhjálp og fyrstuhjálp við sjúku og læsti.
Á skeiðinum lærir tú m. a. at geva fyrstuhjálp fet fyri fet, tá talan er um hjartastop, vanlukku í ferðsluni, á arbeiðsplássinum og heima - umframt, tá talan er um brádliga íkomna sjúku og skaðar. Afturat hesum lærir tú at brúka hjartastartara.
Prísur fyri alt skeiðið er 800,- kr. fyri hvønn. Bólkar, virkir, skúlar og stovnar eru vælkomin at biðja um tilboð á fyrstahjalp@redcross.fo.
Á skeiðinum fært tú:
- 12 tímar í fyrstuhjálp - 4 modul á 3 tímar.
- Fyrstuhjálparbók og annað skeiðstilfar.
- Prógv, ið er altjóða góðkent.
Instruktør, ið er góðkendur av Dansk Førstehjælpsråd.
Send eitt t-bræv og hoyr um dato á fyrstahjalp@redcross.fo.
Stovnar og fyritøkur verða biðin um at skriva til okkum á fyrstahjalp@redcross.fo fyri at fáa eitt óbindandi tilboð. Fyrispurningur má sendast okkum í minsta lagi 14 dagar frammanundan, tit ynskja skeiðið. Vit snikka skeiðið saman eftir tykkara tørvi og arbeiðsumstøðum. Ikki er neyðugt at taka allar 12 tímarnar í senn. Skeiðið kann takast yvir longri tíð.
Modulini
- Hjartalungnabjarging - HLR (tvey modul)
- Hetta er tað, sum flest øll kenna sum hjartamassaga
- Hjartalungnabjarging við AED
- Hjartamassaga við hjartastartara
- Fyrstahjálp við sjúkum
- Hvussu kann eg hjálpa, um onkur verður illa fyri orsakað av sjúku?
- Lívbjargandi fyrstahjálp
- Hvussu gevi eg fyrstuhjálp við lívshættisligum vanlukkum og skaðum?
- Fyrstahjálp við skaða
- Hvussu kann eg hjálpa einum, sum t. d. hevur fingið eitt lítið sár ella bløðir nasablóð?
Hvørt modul er sum nevnt tríggjar tímar. Hesi kunnu takast í einum ella hvør sær. Tó skulu modulini, sum hava við HLR og HLR v/AED at gera, takast saman - t.v.s. seks tímar.
Skeiðini vera hildin í Stiðjagøtu 6 í Tórshavn.
Yvirskotið frá skeiðvirkseminum hjá Reyða Krossi fer til hjálpararbeiði okkara - bæði her í Føroyum og uttanlands.


text:
Munnligur fyrispurningur til Henrik Old, landsstýrismann í samferðslumálum
Hví hevur løgmaður ikki kallað andstøðuleiðararnar til fundar um verkætlanina í summar, eins og samgongutinglimir hava lovað?
1. Hvat er innihaldið í semjuni, sum samgongutinglimir siga er gjørd um at gera tunlar Norð um Fjall?
2. Er semjan skjalfest og undirskrivað? Og hvørji tingfólk standa aftanfyri semjuna?
3. Hvussu ætlar samgongan at tryggja sær, at ein komandi samgonga fer at fremja verkætlanina so skjótt sum Hvalbiartunnilin er boraður ígjøgnum?
4. Hví hevur løgmaður ikki kallað andstøðuleiðararnar til fundar um verkætlanina í summar, eins og samgongutinglimir hava lovað?
Undir orðaskiftinum um uppskotið frá andstøðuni um tunlar Norð um Fjall boðaðu samgongutinglimir frá, at semja nú er í samgonguni um verkætlanina. Sum skilst, snýr semjan seg um, at ætlandi skal byrjast at gera tunlar Norð um Fjall, tá liðugt er at bora Hvalbiartunnilin.
Nú er í mesta lagi minni enn eitt ár, til val verður og nýggj stjórn tekur við. Eftir nevndu tíðarætlan verður sostatt ikki byrjað uppá at gera tunlar Norð um Fjall í hesum valskeiðnum, og tí kann tað undra almikið, at semja er um, hvat ein nýggj samgonga skal takast við. Tí er onki skrivligt komið fram um innihaldið í semjuni, ei heldur, hvørji tingfólk standa aftanfyri semjuni.
Eitt kann tó staðfestast: lyftini, sum samgongutinglimir góvu andstøðutinglimum í seinastu tingsetu um, at løgmaður fór at kalla andstøðuleiðararnar á fund fyri at finna breiða semju um verkætlanina, eru brotin. Ongin innkalling er komin frá løgmanni og ongin breið semja er funnin.
Bill Justinussen


text:
Valevnislistar Dømi um atkvøðuseðilin (Setið bert ein X og einki annað) Løgtingsvalið 1. september 2015 Listi A. Hin Føroyski Fólkaflokkurin (radikalt sjálvstýri) Listin Joan Neshamar Annika Olsen Joen Magnus Rasmussen Brandur Sandoy Jógvan á Lakjuni Elsebeth Mercedis Gunnleygsd. Jógvan Kristin Olsen i m ø D Eyðstein Ó. Poulsen Jørgen Niclasen Fróði Ó. Olsen Mariann P. Garðalíð Hans Jákup Kallsberg Marin Sigvaldsdóttir Bláberg Hanus Samró Michael Dalbø Ingi Olsen Mortan T. Vang Ingvør Justinussen Trúgvi Gudmundarson Jacob Vestergaard Poul Adrian í Homrum Janus Rein Rodmundur Nielsen Jákup Martin Kjeld Sólvit E. Nolsøe Jákup Mikkelsen Tummas Larsen Jens Kristian Rasmussen Listi B. Sambandsflokkurin Listin Heini Fosaa Alfred Olsen Helgi Abrahamsen Anfinn Brekkstein Ingi Mittún Anna Falkenberg Jóna Mortensen Árni Guldborg Nielsen Kaj Leo Holm Johannesen Bárður á Steig Nielsen Magni Laksáfoss Bernhard Højgaard Petersen Magnus Rasmussen Bjørn Kalsø Mai Laksáfoss Simonsen Conrad Gaard Joensen Martin Pauli Jacobsen Edmund Joensen Niels Olaf Eyvindsson Edva Jacobsen Petra Iversen Eivin Jacobsen Reimund Langgaard Erhard Joensen Rósa Samuelsen Eyðbjartur Skaalum Svend Sivertsen Gerhard Lognberg Vinjard Johansen Gitte Klein Listi C. Javnaðarflokkurin Listin Jóan Pauli Joensen Aimé Jacobsen Jónleif Johannesen Aksel V. Johannesen Kristianna W. Poulsen Artur Johansen Kristin Michelsen Álvur Jøkladal Kristoffur Gaardlykke Bjarni Hammer Oda Kjartansdóttir Strøm Bjørg Dam Petur Páll Mikkelsen Djóni Nolsøe Joensen Rigmor Dam Eyðgunn Samuelsen Sigga Óladóttir Joensen Finnbjørn Vang Signar Nielsen Heðin Mortensen Sjúrður Skaale Helena Dam á Neystabø Sonja Jógvansdóttir Henrik Old Sonni Samuelsen Hilbert Elisson Teitur Vágadal Ingrid S. Henriksen Wenzel Olsen Listi A. Hin Føroyski Fólkaflokkurin (radikalt sjálvstýri) Valevni: Annika Olsen Landsstýriskvinna Brandur Sandoy Borgarstjóri og løgtingsm. Elsebeth Mercedis Gunnleygsd.Løgtingskvinna Eyðstein Ó. Poulsen Býráðslimur og reiðari Fróði Ó. Olsen Sølumaður Hans Jákup Kallsberg Borgarstjóri Hanus Samró Løgtingsm. og vinnurek. Ingi Olsen Góðskuleiðari Ingvør Justinussen Varastjóri/Heilsufr. Jacob Vestergaard Landsstýrismaður Janus Rein Løgtingsmaður Jákup Martin Kjeld Stjóri Jákup Mikkelsen Løgtingsmaður Jens Kristian Rasmussen Umsitingarleiðari Joan Neshamar Skúlaleiðari Joen Magnus Rasmussen Løgtingsmaður Jógvan á Lakjuni Løgtingsformaður Jógvan Kristin Olsen Skipsførari og løgfr.les. Jørgen Niclasen Fíggjamálaráðharri Mariann P. Garðalíð Ergoterapeutur Marin Sigvaldsdóttir Bláberg Lærari og býráðslimur Michael Dalbø Heilsurøktari Mortan T. Vang Stjóri Trúgvi Gudmundarson Borgarstjóri og grótlagari Poul Adrian í Homrum Sløkkiliðsmaður Rodmundur Nielsen Vinnurekandi Sólvit E. Nolsøe Vinnukundaráðgevi Tummas Larsen Sølulærlingur Brobbersgøta 10 Tórshavn í Nesi 16 Sandur undir Hálsi 56 Klaksvík Heykavegur 1c Klaksvík Viðargøta 50 Argir Hoygarðsvegur 9 Viðareiði Stoffalág 140 Tórshavn Ovarivegur 53 Vestmanna Heimasta Horn 30 Tórshavn Akrarvegur 16 Akrar Láarvegur 42 Tórshavn Brekkuvegur 13 Toftir undir Brúnni 39 Klaksvík undir Torvbrekku 30 Strendur Havragerði 12 Tórshavn Garðavegur 19 Søldarfjørður Brúgv 7 Fuglafjørður Landavegur 90 Tórshavn undir Bólheyggi 13 Sørvágur Møttisgil 1 Skála Tvørgarðsgøta 5 Miðvágur Heiðavegur 8 Norðskáli Froðbiarvegur 156 Froðba í Fjallstrøðini 8 Hvalba Bøgøta 14 Kollafjørður Sýnarvegur 2 Glyvrar Tórfinsgøta 7 Tórshavn Korndalsvegur 27 Eiði John av Reyni Listi D. Nýtt Sjálvstýri Listin Kári P. Højgaard Arnfríð Vestergaard Hentze Lasse Klein Bárður Kass Nielsen Pól Jákup Poulsen Bjørn á Heygum Ronald Poulsen Erhard Jacobsen Rógvi Fossádal Hans Jákup Hermansen Rúna Sivertsen Jógvan á Høvdanum Rúni Jacobsen Jógvan Skorheim Sofus Hansen Jóhann Clementsen Zakarias Wang i m ø D Listi E. Tjóðveldi Listin Klæmint Østerø Annita á Fríðriksmørk Kristina Clementsen Arni Nielsen Kristina Háfoss Birita á Løgmansbø Bláhamar Livar Nysted Bjørt Samuelsen Magni Arge Emil Hermansen Maud Wang Hansen Høgni Hoydal Óluva Elin Klettskarð Ingolf S. Olsen Pauli Trond Petersen Jákup Dam Páll á Reynatúgvu Jóannes Guttesen Petur Háberg Jógvan í Skorini Róði Hansen Dam Jógvan Magnus Hansen Sirið Stenberg Jóhan Carl Dam Sonni á Horni Jóhan Christiansen Tór Marni Weihe Jóhann Lützen Trinemia Johannesen Katrin Kallsberg Vígdis Johannesen Listi F. Framsókn Listin Oda W. Andreasen Ása Hammershaimb Christiansen Poul Johs. Clementsen Bergun Kass Poul Michelsen Bjarni K. Petersen Ruth Vang Hanna Jensen Rúni S. Patursson Hákun Andreasen Sámal Petur í Grund Høgni Reistrup Sunneva H. Eysturstein Karl A. Olsen Súsanna Køtlum Karlot Hergeirsson Súsanna Olsen Listi H. Miðflokkurin Listin Maibritt Frederiksberg Bill Justinussen Margretha Kjærbæk Charlotta á Váli Olsen Martin Kúrberg Esmar Petersen Rani Andrasson Skaalum Frank Jacobsen Rasmus Hammer Jákup Suni Lauritsen Rúni Johansen Jenis av Rana Sigmund Andreasen Karsten Hansen Vilhelm Hendrik í Skálanum Lív Justinussen Listi B. Sambandsflokkurin Valevni: Alfred Olsen Anfinn Brekkstein Anna Falkenberg Árni Guldborg Nielsen Bárður á Steig Nielsen Bernhard Højgaard Petersen Bjørn Kalsø Conrad Gaard Joensen Edmund Joensen Edva Jacobsen Eivin Jacobsen Erhard Joensen Eyðbjartur Skaalum Gerhard Lognberg Gitte Klein Heini Fosaa Helgi Abrahamsen Ingi Mittún Jóna Mortensen Kaj Leo Holm Johannesen Magni Laksáfoss Magnus Rasmussen Mai Laksáfoss Simonsen Martin Pauli Jacobsen Niels Olaf Eyvindsson Petra Iversen Reimund Langgaard Rósa Samuelsen Svend Sivertsen Vinjard Johansen Løgtingsmaður Kundaráðgevi Lesandi Hjálparfólk Løgtingsmaður Stjóri Landsstýrismaður Maskinmeistari Fyrrv. fólkatingslimur Løgtingskvinna Løgtingsmaður Stjóri Lesandi Løgtingsmaður Fólkaskúlalærari Stjóri Løgtingsmaður Fyrisitingarleiðari Løgtingskvinna Løgmaður Búskaparfrøðingur Borgarstjóri Búskaparfrøðingur KT-verkfrøðingur Stjóri Skrivstovufólk Løgtingsmaður Borgarstjóri Arkitektur Sølumaður Rókavegur 24 Saltnes á Stórheyggi 2 Velbastað Torkilsgøta 6 Hoyvík Turiðargøta 16 Tórshavn Bøgøta 32 Vestmanna Grønlandsvegur 19 Tórshavn Dalsgøta 16 Syðradalur K. Líðarvegur 10 Vágur Oyrabakkav. 2 Oyrabakka Stovugerði 16 Fuglafirði Gerðisbrekka 3 Sørvágur Vágsvegur 56 Vágur Bíarvegur 4 Hvalba Tormansvegur 45 Skopun Tórgarðsgøta 15 Tórshavn Jónas Broncksgøta 1 Tórshavn Heygsvegur 22 Strendur Mýrisnípuvegur 6 Tórshavn Mikkjalstrøð 12 Tórshavn á Teigi 6 Tórshavn handan Á 1, Loftið Tórshavn Lambavegur 12 Lamba Rygsgøta 8 Argir Fugloyarvegur 14 Tórshavn Heiðavegur 14 Sandvík Junkaravegur 14 Kvívík Nýggjagerði 3 Leirvík Onundarvegur 13 Sandavágur Stangarvegur 64 Klaksvík Ærgisbrekka 2 Saltangará til løgtingsvalið 1. september 2015 Listi C. Javnaðarflokkurin Listi E. Tjóðveldi Valevni: Valevni: Aimé Jacobsen Aksel V. Johannesen Artur Johansen Álvur Jøkladal Bjarni Hammer Bjørg Dam Djóni Nolsøe Joensen Eyðgunn Samuelsen Finnbjørn Vang Heðin Mortensen Helena Dam á Neystabø Henrik Old Hilbert Elisson Ingrid S. Henriksen John av Reyni Jóan Pauli Joensen Jónleif Johannesen Kristianna W. Poulsen Kristin Michelsen Kristoffur Gaardlykke Oda Kjartansdóttir Strøm Petur Páll Mikkelsen Rigmor Dam Sigga Óladóttir Joensen Signar Nielsen Sjúrður Skaale Sonja Jógvansdóttir Sonni Samuelsen Teitur Vágadal Wenzel Olsen Lærari Løgtingsmaður Borgarstjóri Maskinmeistari Løgreglumaður Lesandi Námsfrøðingur Løgtingskvinna Útgerðarmaður Borgarstjóri Stjóri Løgtingsmaður Byggifrøðingur Skrivari og ráðgevi Sølulærlingur Professari Skúlaleiðari Lærarinna Borgarstjóri Sjómaður Lesandi Lærari Løgtingskvinna Námsfrøðingur Lesandi Fólkatingsmaður Samskipari Arbeiðsformaður Sjúkrarøktarfrøðingur Námsfrøðingur Húsadalsvegur 37 Maritugøta 79 Lágarvegur 4 Leitisvegur 38 Miðbrekka 14 Birnugøta 4 Tórugøta 33 Jørundsgøta 40 Kirkjubrekka 9 Hoyvíksvegur 22B Børkugøta 29 Eiðisvegur 18 Heygalíð 19 Gundadalsvegur 53 Hamarsgøta 32 Gæsugøta 18 undir Klakki 47 Maritugøta 30 Froðbiarvegur 50 Kálvalíðvegur 17 Fútalág 4 við Matará 4 Trapputún 6 Toftanesvegur 46 Leitisvegur 81 Eystari Ringvegur 5 Heimasta Horn 24 Fløtugøta 3 J. Broncksgøta 42 Dalavegur 10 Sørvágur Hoyvík Strendur Saltangará Tvøroyri Tórshavn Tórshavn Klaksvík Klaksvík Tórshavn Tórshavn Vágur Vestmanna Tórshavn Tórshavn Tórshavn Klaksvík Hoyvík Froðba Miðvágur Tórshavn Syðrugøta Tórshavn Fuglafjørður Saltangará Tórshavn Tórshavn Hósvík Tórshavn Saltangará Annita á Fríðriksmørk Arni Nielsen Birita á Løgmansbø Bláhamar Bjørt Samuelsen Emil Hermansen Høgni Hoydal Ingolf S. Olsen Jákup Dam Jóannes Guttesen Jógvan í Skorini Jógvan Magnus Hansen Jóhan Carl Dam Jóhan Christiansen Jóhann Lützen Katrin Kallsberg Klæmint Østerø Kristina Clementsen Kristina Háfoss Livar Nysted Magni Arge Maud Wang Hansen Óluva Elin Klettskarð Pauli Trond Petersen Páll á Reynatúgvu Petur Háberg Róði Hansen Dam Sirið Stenberg Sonni á Horni Tór Marni Weihe Trinemia Johannesen Vígdis Johannesen Samskipari Lærari Ambulansuviðgerði Løgtingskvinna Lesandi Løgtingsmaður Journalistur Lærari Umhvørvisleiðari Borgarstjóri Skipssnikkari Maskinførari Borgarstjóri Samskipari Yvirlækni Tekniskur leiðari Lesandi Løgtingskvinna Sjómaður Sjálvstøðugur Námsfrøðingur Studentaskúlalærari Borgarstjóri Løgtingsmaður Lesandi Lærari Løgtingskvinna Borgarstjóri Næmingur Løgfrøðiligur ráðgevi Fakfelagsleiðari Marinargøta 19 Hoyvík Fámjinsvegur 2 Fámjin Leitisvegur 44 Miðvágur V.U.Hammersh.g. 36 Tórshavn Perskonugøta 6b, kj Tórshavn Móritsarvegur 12 Hoyvík undir Bólheyggi 8 Sørvágur Lygnnes 26 Kollafjørður Ovaragøta 52 Hoyvík Flatabø 3 Eiði Skálafjarðavegur 52 Skálafjørður Láarvegur 16 Tórshavn Garðsvegur 25 Leirvík Stoksoyarvegur 3 Klaksvík Dr. Dahlsgøta 15 Tórshavn Gerðisvegur 23 Runavík Millum Gilja 70 Hoyvík Kálvagerði 4 Tórshavn Sundsvegur 37 Hvannasund Borgartún 2 Argir Sornhúsgøta 6 Tórshavn Stoksoyarvegur 7 Klaksvík Rógvuvegur 1 Vestmanna Koytugøtu 5 Sandur Fagralíð 1 kj Tórshavn Miðtún 7 Tórshavn Skálavegur 3 Vágur Innandalsvegur 59 Fuglafjørður Skørugøta 1 Tórshavn Niðaragøta 9 Hoyvík Berjabrekka 163 Tórshavn Listi F. Framsókn Valevni: Listi D. Nýtt Sjálvstýri Valevni: Arnfríð Vestergaard Hentze Bárður Kass Nielsen Børn á Heygum Erhard Jacobsen Hans Jákup Hermansen Jógvan á Høvdanum Jógvan Skorheim Jóhann Clementsen Kári P. Højgaard Lasse Klein Pól Jákup Poulsen Ronald Poulsen Rógvi Fossádal Rúna Sivertsen Rúni Jacobsen Sofus Hansen Zakarias Wang Landbúnaðarfrøðingur Fíggjarleiðari Løgfrøðingur Leiðari Lærari Teknirøðisskapari Borgarstjóri Tilbúgvingarleiðari Løgtingsmaður Skrivari Stjóri Byggifrøðingur Hjálparfólk Málsviðgeri Skipari Arbeiðsmaður Samfelagsfrøðingur Ovarivegur 34 Sumba Hórheiðar 33 Skáli R.C. Effersøesgøta 5 Tórshavn Kjóadalsvegur 12 Sørvágur Tórsbyrgi 16 Tórshavn Kelduvegur 14 Kunoy Heygavegur 62 Klaksvík Brúgv 19 Fuglafjørður Leitisvegur 45 Saltangará Túnagøta 2 Saltangará Strandatún 18 Strendur Turiðargøta 27 Tórshavn Brekkuvegur 36 Eiði Edmundartrøð 2 Ánirnar Hjallavegur 52b Saltangará Norðskálavegur 29 Norðskáli Hornavegur 16 Hoyvík Ása Hammersh. Christiansen Bergun Kass Bjarni K. Petersen Hanna Jensen Hákun Andreasen Høgni Reistrup Karl A. Olsen Karlot Hergeirsson Oda W. Andreasen Poul Johs. Clementsen Poul Michelsen Ruth Vang Rúni S. Patursson Sámal Petur í Grund Sunneva H. Eysturstein Súsanna Køtlum Súsanna Olsen Lesandi Bankafólk Lesandi Studentaskúlalærari Savnsteknikari Samskiftisfólk Miðnámsskúlalærari Skipsførari Marknaðarfólk Skrivari Løgtingsmaður Deildarleiðari Søluleiðari Skipari Sjálvstøðug vinnurekandi Sjálvstøðug vinnurekandi Lektari Landavegur 15a kj. Tórshavn Jóansgøta 6 Hoyvík Varðabyrgi 8 Tórshavn Tróndargøta 49 Norðagøta Toftanes 13 Leirvík Bøgøta 4 Tórshavn Heygatún 3 Vestmanna Viðargøta 16 Argir Gæsugøta 17 Tórshavn á Heygnum Mikla 8 Tórshavn Gundadalsv. 19 Tórshavn Símunargøta 3 Tórshavn á Heygnum Mikla 13Tórshavn Jørundargøta 37 Klaksvík Torfinsgøta 10 Tórshavn Niels Finsensg. 47 Tórshavn undir Kongav. 39 Argir Listi H. Miðflokkurin Valevni: Bill Justinussen Charlotta á Váli Olsen Esmar Petersen Frank Jacobsen Jákup Suni Lauritsen Jenis av Rana Karsten Hansen Lív Justinussen Maibritt Frederiksberg Margretha Kjærbæk Martin Kúrberg Rani Andrasson Skaalum Rasmus Hammer Rúni Johansen Sigmund Andreasen Vilhelm Hendrik í Skálanum Løgtingsmaður Námsfrøðingur Arbeiðsmaður Lærari Byggifrøðingur Lækni Landsstýrismaður Sjálvstøðug Hjálparfólk Sjúkrarøktarfrøðingur Leiðari Lærari Lesandi Logistikkleiðari Skipari Bakari Dalavegur 4 Glyvrar í Svanga 1 Tórshavn undir Gráasteini 23 Tórshavn Áargeil 13a Tórshavn Traðarvegur 21 Sørvágur Sóljugøta 10 Tórshavn Víkavegur 32 Klaksvík Garðsvegur 7 Leirvík undir Torvbrekku 13 Strendur Fagralíð 6 kj. Tórshavn Gerðisvegur 2 Eiði Kristiansgøta 25 Hoyvík Høvdahagavegur 6 Skopun Traðavegur 21 Streymnes Vágsvegur 111 Vágur við Grástein 6a Hvalvík
© Copyright 2018


text:
Illgruni er um at springarin tilætlað var píndur
So nógv ivasamt er við filminum, sum Sea Shepherd sendi frá springaradrápinum, at persónarnir neyvan kunnu vera føroyingar
“Frk. Suhrs Bog vil gøre Nytte i hvert Hjem”
Bakstur og dessertir tíðina um aldarskiftið 1900Fyri haldarar
Íslendska fótbóltssambandið fingið rættin til Hú-rópið
Maðurin, ið hevði tryggjað sær rættin til rópið á prentið, hevur nú latið rættin aftur til knattspyrjusambandið
Landsgrannskoðanin: Landsverk yvirtók eitt niðurslitið asfaltverk fyri yvirprís
Landsverk vísir trettan síður av atfinningum aftur, sum landsgrannskoðanin kom við í síni árligu frágreiðingFyri haldarar


text:
Signar í Homrum er ein av teimum, sum hevur havt stórar løtur á Summar Festivalinum. Signar hevur spælt í tjaldinum, og har hevur hann verið serstakliga væl umtóktur. Konsertirnar hjá Signari hava verið eitt óvanlig samspæl millum tónleikarar og áhoyrarar og teljast millum tær best eydnaðu á festivalinum.
Signar í Homrum hevur verið virkin í føroyskum tónleiki í nógv ár, og hann hevur gjøgnum árini skrivað nógvar sangir, sum føroyingar hava tikið til sín. Fyrst var tað í bólkinum Kjølar, men seinnu árini hevur hann framført undir egnum navni og í bólkinum Rox.
Millum væl umtóktu sangirnar hjá Signari eru Tað er gott at elska, Sorgblídni, Nú ert hú her, Kærleikans Mátt og aðrir


text:
Orð: Frances R. Havergal
Lag: Caradog Roberts
Týtt: Zacharias Zachariassen
Hvør á Harrans síðu fram seg stilla vil?
Hvør hitt góða stríðið frítt seg bjóðar til?
Hvør vil heimin vraka? Hvør vil siga: Nei!
Greiða støðu taka, ganga Harrans leið,
vit á Harrans síðu, náði tíni við,
fram nú vilja stíga, nær at tíni lið!
Fjart frá tær vit stóðu, full av sorg og sút,
men við tínum blóði loyst vit eru út.
Tann, ið til tín kemur, fylling tína fær,
vilja tín hann fremur, eggjaður av tær.
Edurloyst, útfríað, náði tíni við,
vit í hernað stíga, nær við tína lið!
Fremmand her at vera, kend, sum ikki fyrr,
vald hans boð at bera, sett í kongsins hirð.
Burt úr Harrans heri rekiðsvøvn og rús,
eldhugað nú verðið, trúføst, djørv, og fús.
Varða okkum, Harri, náði tíni við,
støðuføst og nærri, nærri tíni lið.
Hvast kann stríðið vera, sterkur fíggindin,
kongsins orð tó gera vísan sigurin.
Halt tí á ótroyttur, fylkist øll um hann,
sannleikin óbroyttur aldri vikast kann.
Glað á tína síðu, náði tíni við,
vit í vápnagnýið stíga, tær við lið!